Waardiyyaaleen Daangaa Ameerikaa Loogii Sanyiin Himataman

Ministriin naga eegumsa biyyoolessaa Yunaayitid Isteetis waardiyyaaleen daangaa Ameerikaa garee Feesbuukii irratti ergaa loogii sanyii, fi hookkaraa akkamsumas waa’ee koolu galtootaa fi seera tumtoota Laatin Amerikaa ilaalchisuun maxxansan keessaa ti gabaasa jedhu qorataa jiraachuu beeksisee jira. Marsaan interneetii “ProPublica” jedhamu akka jedhetti maxxansaaleen sun suraalee fi yaadawwan du’uu koolu galtootaatti qoosu kan lammiin Salvaadoor intala isaa waliin utuu gara Ameerikaatti ce’uuf yaaluu laga keessatti liqimfameefaa of keessaa qaba. Waardiyyaaleen daangaa irra jiran dargaggoon umuriin waggaa 16 hidhaa keessatti du’uu ilaalchisee maal na dhibdee dhaan du’eera wanti ta’u hin jiru jechuun yaada isaan kennan illee gabaasameera.


Hoong Koong Keessatti Seera Mormuun Mormiin Itti Fufee Jira

Hoong Koong keessatti uummanni Wiixata har’a gara galgalaa mormiitonni gara waajiira seera tumtoota magaalatti qajeeluun hiriira guddaa gaggeessaa jiru.Kunis magaalattiin Chaayinaa waliin kan walitti deebitee waggaa 22ffaa har’a yeroo yaadatamutti ture. Kuma hedduun hiriirtoota kanaa gamoo mootummaa kan magaalatti keessaa waaree booda kan marsan yoo ta’u garee xinnoon immoo waajiira seera tumtootaa seenuuf yaalanii turan.Polisiin garu dursee keessa seenee waan tureef Gaaza himiimaansu itti bifuun fashalsan. Hiriirtonni kun eenyummaa isaanii polisiin akka hin barre akkasumas tarkaanfiin polisii of-irraa ittisuuf jecha waan adda addaan fuula isaanii aguuganii Foddaa balbala itti ol-seenana bira jiru cabsanii jiran. Magaalatti iddoo biraatti hiriirri waaree booda sa’a lamaa fi walakkaa irratti kan jalqabamee yoo ta’u hiriirtonni Paarkii Viktoriyaa irraa gara gamoo waajiira haadhoo kan mootummaa cina jiruutti deeman. Nama yakka hojjatee dabarsanii Chaayinaatti kennuu seera jedhu mormuun hiriirri kun gaggeeffamaa jira.


Iraan Kuufama Albudaa Yuraaniyamii Qabdu Isa Ehamameef Caaluu Isaa Ibsitee Jirti

Iraan Albudaa Yuraaniyam sadarkaa gad- bu’an gabbistee hedduumina isa walii galtee irra ka’ame ture sana kan caalu ta’uun beeksiiftee jirti.Bara 2015 Iraan oomisha meeshaa Nukleeraa akka dhaabdu gochuuf walii galteen tokko tolfamuun ni yaadatama. Mnistriin haajaa alaa Iraan Javad Zarif dhabata oduu ISNA jedhamuuf akka ibsanti Iraan kan silaa ehamameefii ture Kiloo 300 kan dabartee yoo ta’u/ Kuufama albudaa Yuraaniyamiin amma of- harkaa qabdu 100 keessaa harka 3.67 guddisuu isaa ibsan. Iraan walii galtee biyyoota addunyaa irratti humna guddaa qaban 6 waliin tolfatte ifatti yeroo cabsituu kun ka jalqabaa ta’u agarsiisa. Iraan irra uggura dinagdee jiru kaasuuf walii galteen kun bara 2015 kan tolfamee yoo ta’u albudaa yuraaniyamii Iraan gabbisuu qabdu hagam qofa ta’u akka maluu kan lafa kaa’ee ture. Prezidaantiin Amerikaa Traamp biyya isaanii waggaa darbee walii galtee kana keessaa baasuun ni yaadatama.


Meegan hardhallee lama galfattee biyya isii,USA malkaa dabarsite, Amerikaan Faransaay 2-1 irraa galchitee Ingiliiziin walti marte

Dorgommii kubbaa Miilaa Nadheen Addunyaa Faransaayitti itti jiran. Marroo 46 taphatanii goolii 132 gale.Amma biyya afuritti walti hafa. Akka kanaan US biyya 4n walti hafan taate. Goolii US ta hardhaa Megan Rapinoe daqiiqaa shaneesoso irratti keessa buufatte. Kubbaan isiin dhitte sun milaa nama hedduu jala mimilixxetti calawwi jettee goolii keessa buute. Daqiiqaa 65essoo irralleetti Rapinoe kubbaa Tobin Heath gama itti kennite biruma ejjitee gooliitti cuqqaalatee 2-0 taate. Gaafa Ispeen waliin taphatanilleen goolii Rapione Amerikaaf goolii lama galchite.Meegaan nama ganna 33ti haga ammaatti marroo 155 taphattee gooli 45 galfatte. Faransaayilleen akkuma dansaa taphattee daqiiqaa 81esso irratti goolii goolii argatte. Goolii sun Gaëtane Thiney-tti galcheefii 2-1 taate. Amerikaan dorgommii kubbaa miilaa nadheenii baranaa irratti takkuma hin moohamne.Chiilee,Siwiidn,Meksikoo fi Afrikaa Kibbaa 3-0 moote. Amerikaan Kibxata torbaan dhufu, Adoolessa 2 irratti Ingilaandiin walti marte. Bori Xaliyaanaa fi Nezerlaandi,Jermenii fi Siwiidinitti waliin tapahta.


Senetiin Ameerikaa Koolu Galtoota Daangaa Meeksikoo Deggruuf Maallaqa Oolu Raggaasise

Senetiin Ameerikaa rakkoo namoomaa daanngaa Meeksikoo fi Ameerikaa irratti uumame furuuf kan oolu maallaqa doolaara biliyoona afur ol ramaduu isaa kaleessa beeksisee jira. Kuni koolu galtoota hidhaa keessa jiran keessumaa ijoollee gargaaruuf kan oolu. Sagalee 84-8n kan darbe seerri kun akkaataa bulchiinsi Tramp ijoollee daangaa irratti to’annaa jala oolanii fi keessumaa du’uu haadhaa fi intala lammiiwwan El Salvador laga Riyoo Graandee ce’anii gara Ameerikaa-tti qaxxaamuruuf utuu yaalanii du’an dabalatee qorannaan erga geggeessameen booda hojii irra oole.


Ajaja Roomaa Diduudhaan Dooniin Koolu Galtoota Bishaan Xaaliyaaniitti Seente

Dooniin gargaarsaa ka Jarmanii koolu galtoota 42 kanneen andaara Liibiyaatti baraaraman baattee turte Roomaa biraa ajaji akka gamasitti hin ceene kennamus diduu dhaan bishaan xaaliyaanii seentee jiti. Roobii kaleessaa galgala doonittiin odola Lam-peduusaatti dhaabsisamte. Kaapiteeniin doonittii Carola Rakete akka jedhanitti angawoonni xaaliyaanii dhufanii eeyama doonittii erga gaafatanii booda hojjettoonni paasspoortii qabaachuu isaanii ilaalan. Amma maal ta’uuf akka jiru hoogganoota isaanii irraa qajeelfama eegaa jiru, kanneen baraaraman kana ni simatu jedheen abdadha jedhan.


Saayintistootii Labratoorii Qorannoo Addunyaa, International Space Station, Keessa Guyyaa 204 Hojjachaa BahanHardha Lafatti Deebi’an

Labratoorii Qorannoo Saaynisii fi Teknooloojii Addunyaa International Space Station,ISS qorannoo gudinna saayinsii addunyaa qoratu. Bara 1998 hawaa keessa qilleensa irratti jaaruu jalqaban gara bara 2028 hujii fixattee dulloomti jedhanii abdatan.Laabratooriin tun ISS, lafa irraa km 408. 773 fagaatti ulfinnii isii kg 419,725. Addunyaa wal irra marsitee ogeeyyota itti wal jijjiirtee jaaruutti jiran.Warra hujii sun hojjatu rokkeettiin oli tokkosanii ganna tokkoo fi sun fa caalaa achi turan hujii hojjatan.Marsaan 59essoo Expedition 59 hardha lafatti deebi’an. Hujii tana Amerikaa, Raashiyaa, Jappaan Awurooppaa fi Kanaadaatti waliin hojjachuutti jira. Warrii Labratoorii tana keessaa hojjachaa bahe injineera Amerikaa dhaaba Amerikaa NASA keessa hojjattu Anne McClain of NASA, David Saint-Jacques Kanaadaa fi nama Raashiyaa Oleg Kononenko. Rokkeettiin bara dabre jara kana achiin dabarte Soyuz MS-11 namii oofu injineerii Amerikaa Anne McClain. Warrii ganna ganna tokkoon dura achi dabre marsaa 59essoo hardha lafatti dacha’e.Biyya Kaazakistaan magaal Dzhezkazganitti bu’an. Jarii kun guyyaa 204 hujii sun irra ture. Laabratootin sun metirii 726 bal’attii qilleensa keessa martii jarii kunilleen marroo 3,264 hawaa keessa maree hardha nagumaan gale.Jarii kun hujii hojjan tohacha,akka egerii nami achi dhaqee hojjatu wa qaqqajeelchaa ture.


Iraan Irra Uggura Haaraa Ka’amuuf Jira

Prezidaantiin Yunaaytid Isteetes Donaald Traamp ajaja Iraan Irra uggura haaraa kaa’u har’a mallatteessanii jiran.Kunis dinagdee Iraan irratti dhiibbaa gochuun amala mootummaan Iraan agarsisaa jiru akka jijjiru gochuuf ta’a. Biyyoota lameen giddutti waraanaan dura dhaabannaan uumamuu mala sodaan jedhu bakka jabaatee jiruutti waa’een ugguraa haaraa kun immo dhaga’ame. Kunis Iraan xayyaara nam-maleeyyii kan Amerikaa torban dabree rukuttee kuffisuu waliin wal qabata.Traamp Twitarii akka barreessanti uggurri haaraan Iraan irra ka’amuuf jiru hagam akka ta’e hin ibsine. Ministriin haajaa alaa Amerikaa Mike Pompeo uggurri haaraan Iraan irra ka’amu kun guddaa dha jedhan Dilbata kaleessaa Waashintan keessaa ennaa ka’an dubbatan. Imalli isaanii kunis gara Sa’audii Arabiyaa, achiis tokkummaa Araboota Imereetootaatti yoo ta’u tokkummaadhaan Iraan dura dhaabachuuf jecha dubbachuuf ta’uun ibsamee jra


Dorgommii Kubbaa Miilaa Nadheen Addunyaa Faransaayitti Itti Jiran US Hardhallee Ispeen 2-1 Moote Biyya 8n Walti Hafanitti Daramte

Amerikaan tapha barana kana warra itti qajeelte ufuma dura qajeelchaa asi geette. Akkuma walti gadi dhiisaniin Taaylaandi 13-0 gaggabsite,Chiilee 3-0 qaarifte,Siwiidn 2-0 ufi dura fuute Ispeenillee 2-1 moote. Goolii lamaan hardhaa Meegan Rapionetti adabbii argatee galche. Goolii qaraa daqiiqaa 7esso irratti lammeessoon 76 irratti argatte. Megan nama ganna 33,kilabii kubbaa miilaa Amerikaatii fi kilabi Tacoma, Washington Seattle keessa taphatti. Gama kaaiin Ingilaandi Kaameruun 3-0 mootee biyya saddeettan walti hafanitti daramte. Hardha Siwiidinii fi Kanaadaatti taphata bori ammoo Chaayinaa fi Xaliyaana. Dorgommii kubbaa miilaa nadheen addunyaa ta itti jiraniin biyya 8n walti hafan taate. Ingilaandi tapha kalee irratti Kaameruun 3-0 mootee dabarte.Faransaayilleen Biraazil 2-1 moote. Afrikaa keessaa biyyitii dorgommii tana keessatti eegee aante Kaameruun. Isiillee Ingilaanditti 3-0 moo’e.Kaameruun amalaa fi adaba ispoortii hin hin qabaanneen himatan. Taphaayyuu diqquma keessaayyuu hin yaa’in. Waldaan federshiinii kubbaa miilaa addunyaa amala hammeenna kana qorachuutti jira. Biyya saddeetitti walti hafuuf yaa’a. Amma Noorweeyi, Ingilaandi,Faransaayi, Jermeniinii fi Amerikaatti dabre.


Iraaniin Haleeluuf Ajaja Kennee Ture Daqiiqaa Dhumaa Irra Hambise: Prezidaant Traamp

Yunaatid States xayyaara ishee nam- maleeyyii Iraan kuffiste haaloo ba’uuf jecha maadheelee sadii haleeluuf eega qophii xumurattee booda lubbuu lammiwwan Iraan olchuuf jecha ajaja haleellaa kaasuu ishee beeksiiftee jirti. Gazeexaan Neew York Taayims akkuma gabaase sana Prezidaant Traamp jalqaba maadheelee Iraan keessaa hanga tokko kan akka Raadaarii fi baatirii Misaa’eelaa irratti haleellaan akka gaggeeffamu ehamanii turan . Gazeexaan Waashingtan postii fi sabaa himaa kanneen biroon aangawoonni bulchiinsaa Traamp maqaa dhahuun akka gabaasanti prezidaant Traamp haleellaa haaloo ba’uumsaa kana raggaasisanii jiru. Kamiisa kaleessaa galgala Maadhelee sadii irratti tarkaanfii waraanaa kan haaloo ba’insaa fudhachuuf nama meeqa ajjeesa jedhee gaafannaan 150 deebii jedhu Jeneerala biraan argadhe kan jedhan Traamp daqiiqaan kudhan lafa hafeetti haleellaan sun akka hafu godhe jechuun Twitarii irratti barreessan.


UNHCR Guyyaa Baqattoota Addunyaa Ilaalchisuun Gabaasa Haaraa Baase

Uummanni miliyoona 71 ta’u manaa fi qe’e ofii irraa buqahee jiraata Addunyaa kana irratti sababaa wal waraansa, ari’atamaa fi walitti bu’iinsaan uummanni miliyoona 71 ta’u manaa fi qe’e ofii irraa kan godaanan ta’u jaarmayaan baqattoota kan Tokkummaa mootummotaa UNHCR beeksisee jira. Kamiisa har’aa jechuun Waxabajjii 20 ka guutmmmaa Addunyaatti kabajamee oolu guyyaa baqattoota addunyaa ilaalchisuun gabaasa haaraa kana baase - UNHCR. UNHCR eega hundeeffamee yeroo waggaa 70 guutuuf jedhu kanatti lakkoobsi baqattootaa dabalee hagana yeroo dhaqqabu kun ka jalqabaa tahuu isaa ti. Guutummaa gabaasaa kanaa caqasaa. No media source currently available


Aangawoonni Waraanaa Yunaayitid Isteetis Haleellaalee Dooniilee Zayitaa Illachisee Yaada Kennan

Aangawoonni waraanaa Yunaayitid Isteetis, ragaaleen walitti qabaman – haleellaalee Galoo Pershiyaa irratti dooniilee zayita boba’aa fe’atan irratti geggeessamaniif gara Iraanitti akka agarsiisan cichanii dubbataa jiran. Prezidaantiin Yunaayitid Isteetis – Doonaald Traamp, haleellaa sana akka waan xiqqaa tokkootti salphisanii dubbataniyyuu, aangawoonni waraanaa kun garuu, “Iraan gochaa kanaa mallattoo akeekkachiisaa cimaa agarsiiste” jedhu. Hariiroon Yunaayitid Isteetisii fi Iraan gidduu gad sigigaataa deemuu ka jalqabe, Caamsaa bara 2018, Prezidaant Traamp walii-galtee sadarkaa Addunyaa akka Iraan oomisha Niyuukilaraa dhaabdu gochuuf mallatteessamee ture keessaa Yunaayitid Isteetsiin baasanii booda. Achii booda, prezidaant Traamp, uggura dinagdee Iraan irraa kaasamee ture itti deebisanii, inumaa daran irra kaayan. Dhiibbaan uggurri kun itti fide Iraanitti dhaga’amee jira – jedhu – aangawoonni waraanaa Yunaayitid Isteetis kun. Kan dhiibbaan kun irraa ka’uu danda’u yoo Iraan gad-teessee Yunaayitid Isteetis waliin mari’atte qofa akka tahellee dubbatu.


Wixinee Seera Mootummaa Hong Koong Mormiitu Isa Mudate

Wixinee seeraa ka namoonni Hong Koong keessatti yakka hojjetan gara Chaayinaa waaltaatti akka ergaman eeyamu ba’uun rakkoo siyaasaa fi jeeqama uumuu isaaf hooggantuun Hong Koong Carrie Laam dhiifama gaafatanii jiran. Mormitoonni hanga gaaffiin isaanii deebii argatutti biilsa mana maree marsanii kan jiran ta’uu isaaniif deebiin hatattamaa akka kennamu seerri sunis akka haqamu gaafataniiru. No media source currently available


Yunaaytis Isteetes Waajira Misooma Sadarkaa Addunyaa Somaaliyaa Keessaa Qabdu Deebistee Bante.

Yunaaytid Isteetes waajiira misooma sadarkaa addunyaa ykn USAID Somaaliyaa keessaa qabdu kan bara 1991 cuftee turte waggaa 28 booda irra deebitee bantee jirti. Yunaaytid Isteetes Somaaliyaa waliin hariiroo diploomaasii sirnaawaa qabaattee kan hin beekne yoo ta’u Embaasii ishee bara 1991 cufte. Kunis wal waraansii sivilootaa kan baroota 1980taa keessa ture mootummaa waaltaa aangoo irraa waan buuseef ture. Wiixata Waxabajjii 17 bara 2019 jaarmayaan misooma sadarkaa addunyaa kan Amerikaa ykn USAID akka labseetti gargaarsa dhala namaaf kan oolu Dolaara miliyoona dhibba tokkoo fi miliyoona saddeettamii ja’a uummata Somaaleef kennuuf jira. Kunis lubbuuf sodaachisaa kan ta’e wabii nyaataa argamsisuuf akkasumas dhukkuboota hanqiina nyaataa wajjiin wal qabatan akkasumas bishaan qulqulluu fi tajaajiila eegumsa fayyaa kennuuf oola jedhamee jira.


Pirez.Tiraampii fi itti aanaan pirezidaanti Obaamaa ka durii,Joe Biden duula filannoo US 2020f goinda Iowa keessati walti dhufan

Amerikaan ji’a 17n duubatti pirezidaantii filatti.Pirezidaanti Tiraampi ganna afran lammeessoof filatamuuf dorgoma,itti aanaan pirezidaanti Obaamaa ka durii Joe Biden ammoo Ameikaa bulchuuf dorgoma. Godini Iowa fulaa warrii hujii pirezidaantummaa tanaa dorgomu yoo hedduu duula filannootiif itti yaa’u. Tiraampi Paartii Rippaabilikaanii dorgoma Baayden Demokiraati. Demokiraatota keessaa nama haga 20 tahutti Tiraampi irraa mootummaa fudhachuuf Amerikaa gama gamaan itti baafatee akka ummatii bahee filatu kadhachuutti jira. Tiraampii fi Baayden jaarrolee ganna 70 keessa jiran dhiyoo tana afaan wal qoqqolaa,akka biyya itti bulchan irratti walti dheekkamaa hardha Iowatti walti dhufa. Jarii kun yoo akkana yaahu biyyaan bahaa na filadhaa qofaa mitii achumaan akka horii duula dorgommiitiin deemsifatan gumaachaniif gaafata.Filannoo Amerikaatiif dorgomuuf horii miliyoona hedduu itti baasan. Biirolee banachuu,filannoo deemamni dorgomuu fi nama hujii tanaa qaxarachuu fi waan hedduu.Tiraampii fi Baayedn duruu dubbiin wal qoqqolan. Tiraampi Baaydeniin “raatuu womaa hin beenne” Baayden ammoo “Tiraampiin wal dorgoma jedhee dhoqqee keessa hin seenu” jedhe. Sun malee akka Baayedn jedhutti “Tiraampi biyya afaan balaa” buusu.


Traamp Meeksiikoo Wajjin Waliigaltee Godaansaa fi Naga-Eegumsaa Mallatteessan

Prezidaantiin Yunaayitid Isteetis Doonaald Traamp, biyyi isaanii walii-galtee waa’ee godaansaa fi naga-eegumsaa isaa baay’ee barbaachisaa tahe – jedhan, Meksiikoo wajjiin mallatteessuu ishee dubbatan. Qabiyyeen walii-galtee kanaa maal akka tahe waan ifatti dubbatan hin jiru. Har’a madda oduu CNBC irratti waa’ee kanaa ennaa dubbatan, “uummata hedduu Ameerikaa giddu-galaa irraa gara Yunaayitid Isteetisitti godaanu to’achuuf, walii-galteen amma mallatteessame kun meeshaa gaarii dha” joedhanii, Yunaayitid Isteetis, waggoota digdamaaf walii-galtee akkanaa Meksiikoo irraa akka eegaa turte hubachiisan. Tahus, aangawoonni Meksiikoo fi Yunaayitid waliigaltee kana dubbatan, qabiyyee walii-galtichaa akka ifatti hin ibsine walii-galan – jedhu – Traamp.


Pirezi. Tiraampi imaltuuf Faransaay jira, achumaan awwaala waraana Amerikaa lola addunyaa lammeessoo irratti dhumate Normandy jiru laale

Pirezidaantii Faransaay Emmanuheel Makroon waliin godina Normdaandey fulaa waraana Amerikaa waraana addunyaa lammeesso irratti dhuamte itti awwaalan naanno Colleville-sur-Mer, waliin dhaqan. Waraana Amerikaa 9,000 achitti awwaalan. Faransaay harka Pirezidaant Maakroon waraana Amerikaa Faransaay bilisoomsuuf lubbu ufii kenna jedhe galateeffate.Lubbuu warrii kennetti Awurooppaa fi Faransaay jijjiire. "Waan waraana keessaniif kenninu nutti beeka. Bilisummaa teenna kenninaaf. Maqaa biyya tiyyaatiin galata isanii galcha jedhe.”Tiraampilleen isanii jiraannee galata isanii qaman jedheen. "Hariyootaa fi jaallowwan teenna cufaanuu akka wal jaalannu mataa waraanaatti argine, murtii waraana keessatti hubanne,dansooma nagaatiin mirkafanne.Wannii gargar nu baasaa hin jirtu."\n\nQophii sun irrartti pirezidaanti Maakroon waraana Amerikaa lola sun irraa hafe shan badhaase. Waraanii addunyaa lammeessoon ganna 75 duraa addunyaa gama gamaan wal aate sun nama miliyoona 80 caalutti irratti dhumate. Bulchootii akka pirezidaanti Tiraampi faatii lubbuu warra gaafas dhumatee ulfeessuuf Biriteyin haga Faransaay irra maran.


Pirezi.,Tiraampi imaltuuf Biriteyin jira bulchootaa fi maatii nugusaatiin wal mari’ate, nama kuma hedduutti hiriira mormi itti bahellee

No media source currently available Pirezidaantiin Amerikaa Donaldi Tiraampi imaltuuf Awurooppaa jira,Biriteyinitti goree ulfinna isaatiif qawwee dhaannaniif baandii yaasanii simatan. Biriteyin waldaa Awurooppaa, EU keessa ufi baasuuf itti jiraattullee US qalbuma tokkoon UK waliin hujii daldalaa qabaatti jedhee waadaa galeef,Tiraampi “Hujii daldalaa hidda jabeeffatte qabaanna jedhee herrega.Daldala namuu faaydaa keessaa qabau jarii kiyyalleen fedhu keessanilleen fedhu qabaanna seha.” Dhaabii teknoloojii Chaayinaa,Huawei doorsisuutti jiraatullee Amerikaa akkuma durii oduu nagaa addunyaa Biriteyniin wal odeeffatti jedhee mirkanseef. Muumee Ministera Bitireteyin,Teresa May hujii irraa bu’uutti jirtuun ammoo jabduu hujii akka malee dansaa hojjatte jedhee faarse, Tiraampi. Haa taatuutii malee Londonitti nama kuma hedduutti dhufuutii Tiraampi tana jibbee Londonitti hiriiraa itti baafate. Maanif hiriira akka itti bahan gaafannaan “media dharaa kaanti dhara dhugaa tolchee haasaa malee ani nama diqqaa tokko arguutti jira,” jedhe Tiraampi. Bulchiinsii Muummee ministera Biriteyin Thresa May Amerikaa waliin siyaasaa Iraanii fi jijjiirama qilleensa addunyaa irratti yaada tokko qabaachuu baattullee hariyummaa biyya lamaanii guddo jaalatti. Teresa May Biriteyin biyya isii waldaa Awurooppaa keessaa baasuuf itti gamtee hin taaneef hujii irraa bu’uutti jirti. Eennutti hujii tanatti dabaraan mirkanaa miti taatullee Tiraampi minsitera haajaa alaa biyya sunii,Boris Johnson fedha. Itti gaafatamaa paartii mormituu, labor party,Jeremy Corbyn,Tiraampiin walii hin galuu nagaallee wal hin fuune. Bulchaan London, Sadiq Khaan ammoo Biriteyin akka mootummaatti Tiraampi simachuu hin malle jedha. Tiraamii fi jaartiin isaa, Melaniyaa Trump galagala kana maatiin nugusaa waliin mana ngussaatii sagalee nyaatan. Pirezidaanti Tiraampi imaltuu London fixannaan acumaan imaltuu dhibiif Faransaayii Ireland dabree qophii waraana addunyaa itti wal gargaaranii Nazi Faransaay keessaa baasa,D-Day keessa oola.


Prezidaant Traamp Oomisha Meeksikoo Irra Taarifa Kaa’uuf Dhaadatan

Prezidaant Doonaald Traamp oomisha Meeksikoo irraa ga’u irra dilaala dhibba irraa harka shan kaa’uu mala jedhan. Traamp kana kan dubbatan London keessatti ennaa tuuta oduu fi ibsa kennanitti ture. Angawoonni Meeksikoo fi Yunaayitid Isteetis waa’ee dilaalaa fi kooltu galtoonni Ameerikaa waaltaa karaa Meeksikoo ba’uu dhaan Ameerikaa Seenaniif kan Traamp dhorkuu barbaadan irratti mari’ataa jiran. Meeksikoon jedhan Traamp weerara biyya keenya irratti geggeessamu dhaabisisuu qabdi jechuu dhaan koolu galtoota miliyoonaan laka’aman kanneen Guaatmaalaa, El Salvador fi Honduraas kanneen hiyyummaa fi hookkara biyya ofii keessaa baqachuun Yunaayitid Isteetisiin seenan mormaniiru.


Ameerikaan Talibaan Waliin Marii Itti Fufuuf Jetti

Yunaayitid Isteetis Talibaan waliin marii marsaa ka biroo baatii kana Qaataar keessatti geggeessuuf ka jirtu ta’uu beeksiste. Kunis dangaa marii nageenyaa garee lootee seentota Afgaanistan kana waliin jiruu fi danqame xumuraan ga’uuf marii haaraa kan jalqabdu ta’uu iseef Paakistaaniin dabalatee biyyoonni naannoo deggersa akka godhan gaafatteetti. Mariin mormitoota walii lamaan gidduutti geggeessame waggaa tokko dura kan jalqabe yoo ta’u, waraana waggoota 18f Afgaanistaan keessatti geggeessame xumuraan ga’uu irratti fooya’ina argamsiisee jira. Adeemsi sun garuu ennaa Taliban lola dhaabee marii nageenyaaf gad taa’uu dura loltoonni Ameerikaa martinuu Afgaanistaan keessaa haa ba’an jechuun gaafatetti danqame.


Warreen Ameerikaa Dhimma Biyya Namaa Keessa Harka Galfatu: Ministrii Dhimma Alaa Chaayinaa

Ministriin dhimma alaa Yunaayitid Isteetis Maayik Poompeeyoo mormitoota barattoota Chaayinaa kanneen waggaa 30 dura waltajjii Tianan-men-tti ba’anii hiriira mormii farra mootummaa koministii ka lubbuu galaafate geggeessan galateeffachuu isaanii Chaayinaan fudhatama dhabsiiste. Pompeeyoon kaleessa ibsa kennaniin barattoonni kun gootota lammiiwwan Chaayinaa ti jedhanii Chaayinaan caasaa addunyaatti makamtee hawaasa wal danda’uu fi daran ifaa ta’e ni qabaatti jedhanii kan abdatan ta’uu dubbatanii abdiin sun garuu ennaa ka biyya paartii tokkichaa taate Chaayinaan dhiittaa mirga namaa to’achuu dhabde dibisbisaa’e jedhan. Poompeeyoon ennaa boqonnaa seenaa dukkanaa’aa biyyattii sana kanneen du’anii fi dhabaman mul’inatti beeksian gaafataniiru. Ministriin dhimmi alaa Chaayinaa Geng Shuang har’a tuuta oduuf akka ibsanitti Poompeyoon caasaa siyaasa Chaayinaa akkaan haleelan jechuun qeeqan. Namoonni hangi tokko kanneen Ameerikaa keessaa waa’ee dimokraasii fi dhiittaa mirga namaa dubbachuu dhaan dhimma biyya namaa keessa harka galfatu jedhan.


Prezidaant Traamp Briteen Seenanii Jiru

Prezidaantin Yunaaytid Isteetes Donald Traamp daw’annaaf Briteen seenanii jiru.Imaltuu isaanii Kanaan maatii warra mootii wajjiin kan wal arguuf jiran yoo ta’u afeerraa irbaata kan kabajaa irratti mummitti ministeera Briteen kan aangoo gadhisuuf jira Teresaa May waliin argamuuf jiru. Prezidaant Traampii fi haatii warraa isaanii Melaniyaa Traamp har’a helikoptaraan masaraa mootii “Baakingham Palaas” jedhamu yeroo dhaqqaban mootittiin Briteen Elisaabetiin simataman. Kabajaa jiru agarsisuuf jecha yeroo 41 qawween kan dhukaafame yoo ta’u waardiyyaa kabajaa eega daw’atanii booda Traamp Mootittii Elizaabeet waliin laaqana nyaachuuf ol seenan. Motiittiin Elizaabeet laaqana booda Traampii fi haadha warraa suuraalee masaraa mootii keessa jiru dawwachiisan. Prezidaant Traamp Waashingitan gadhisanii ituu hin ba’iin dura akka jedhanti imaltuun kun akkaan gaarii akka ta’u kanaanis Amerikaa fi Briteen giddutti walii galtee daldalaa guddaa gara fuula duraatti tolfanna jedhan. Briteen jeeqama siyaasaa guddaa keessa ituu jirtuu daw’annaan Traamp kun gaggeeffamaa jira.Mummittiin ministeera Briteen Teresaa Meey aangoo gadhisuuf kan jiran ta’u beeksisanii turan. Kunis akkaataa itti Briteen gamtaa Awuroopaa keessaa ba’u qabdu xumursisuu waan hin dandeenye ta’uun beekamee jira.


Musliimoota addunyaa irra jirtan Baga Nagaan Geessan : Prez. Traamp.

Pirezdaantiin Yunaaytid Isteetes Donaald Traamp fi haatii warraa isaanii Melaaniyaa Traamp ayyaana EID AL FAXIR ilaalchisuudhaan musliimoota addunyaa irra jiraniif dhaamsa baga ittiin sin ga’e dabarsanii jiru. Musleemoonni Amerikaa keessaas ta’e guutummaa addunyaa irra jiraatan yeroo soomana ramadaan kanaatti warra dhabeessa ta’an gargaaruuf waadaa seenan kan itti haareessan, amantii Rabbii irratti qaban kan itti jabeeffatan akkasumas musleemoota biroo waliin fuula rabbi turuuf carraa argame jedhan. Kanneen EID AL FAXIR kabajan mara biratti ayyaanichii gammachuu fi Nagaa akka ta’u ni abdanna kan jedhan Traamp haawaasaaleen addunyaa mara irra jiran eebbaa, jaalala dhiifamaa fi fedhii waaqayyoo isa daangaa hin qabne sana akka hubataniif ni kadhanna jedhan.


Haleellaan Afgaanistaan Keessatti Raawwate Lubbuu Namaa Galaafate

Haleellaan boombii of wareegaa jimaata har’aa waraana biyyootii alaa kanneen Kabuul keessaa irratti fuuleffate siiviloota lammii Afgaan afur yoo ajjeesu loltoota ameerikaa afur madeessuu angawoonni Afganistan beeksisaniiru. Waraanni Yunaayitid Isteetiss haleellaa magaalaa galma mootummaa Afgaanistaan keessaa mirkaneessee, miseensota waraanaa irra miidhaan ga’e xiqqoo dha jechuu dhaan ibsa itti dabalaa garuu hin kennine. Haleellaa magaalaa jamaan itti heddummaatu kan Kabuul magaalaa Jalalabad gama bahaa kanaaf Talibaantu itti gaafatama fudhate. Dubbi himaan minsitrii dhimmi keessaa Afgaanistan Nasrat Rahimii kanneen miidhaman keessaa namoonni daandii sana irra darbaa turan hedduu dha jedhan.


Ameerikaan Lakkoobsa Loltoota Ishee Kan Siiriyaa Keessaa Gad Xiqqeessuu Beeksiste

Angawoonni Yunaayitid Isteetis loltoota biyya isaanii kanneen Siiriyaa keessaa akkaan gad xiqqeessuu kan yaadan yoo ta’u harcaatuu IS ka biyyattii keessaatti duuluuf loltoonni meeqa gamasitti akka hafan garuu dubbachuuf tole hin jedhin hafan. Gamtaa humnootii duula farra IS kan hoogganan Chris Maier angawaa dhiyeenya dhimma loltoonni gamasii ba’uu akka walii galaatti ibsan turan. Lakkoobsi loltootaa hangi tokko gad xiqqaatee jira jechuun har’a tuuta oduuf ibsa kennanii jiran. Lakkoobsi loltoota Ameerikaa yeroo ammaa Siiriya keessa jiran kan yeroo duraa caalaa xiqqoo dha jedhanii lakkoobsi kun akka haalli wayyaawaa deemeen gad xiqqaachuu itti fufa jedhan.


'Adoo silaa innii wayi yakkuu baatee eeyee hin yakkine jenna,' jedhe daarekterii FBI ka durii, waan pirz.Tiraampiin himatan qorate, Muuler

Pirezidaanti Tiraampii fi bulchiinsii isaa filannoo Amerikaa bara 2016 faaydaa keessaa argachuuf Raashiyaan wal qarqaaranii filanno tana pirezidaantummaa tana borcaa bahe jedhanii himachaa bahan. Daarektera FBI ka duri,Roobert Muuleri ganna lama qorachaa bahee waan arge Ebla 18,2019 barreeffatamaan gadi baase. Taatullee waan qoratee arge hardha biyyatti gadi bahee afaaniin duubate. Muuler dubbii tana qoratee Tiraampi himachuu fi dhibaachuun ammoo hujii kongireesiiti. Muuler waan qorate arge fuula 448 irratti barreesse.Abbaan alangaa addaa US, William Barr gabaasa “Muuler kana ya agarree ammoo Tiraampi seera dabse jennee afaan guutacnnee dubbacuuf ragaa hin agarre,” jedhe. Dubbiin tun laakkuma bultee kaatuun waan haaraan gadi baati. Pirezidaantoti Amerikaa akka Tiraampi kana himatan Andrew Johnson fi Bill Clinton. Jara lachuu Mana Marii Amrikaatit hiamte taatullee Senetiin tana irratti walii hin galle. Pirezidaantiin 37essoo Richard Nixon (1913-94) ammoo balleessaa gugurdoon himatanii dubbiin itti jabaannaan eegii biyya bulchee gara ganna shanii fi wayitti ufumaan hujii irraa bu’e.


Prezidaant Doonaald Traamp Daawwannaa Jaappaanitti Geggeessan Xumuran

Ennaa Chaayinaan cimaa jirtu kanatti wal ta’iinsa waraanaa Jaappaanii fi Yunaayitid Isteetis gidduu cimsuu irratti mari’achu dhaan prezidaant Doonaald Traamp daawwannaa isaanii guyyoota afuruu Jappaanitti geggeessan xumuranii jiran. Muummichi minsteeraa Jaappaan Shiinzoo Abee har’a ganama prezidaant traampiin “JS Kaga” kan jedhu doonii waraanaa Helikoopterri irra balal’iuu danda’u irratti keessummeessanii jiran. Dooniin waraanaa kun dhiyeenya Ameerikaa dhaan kan hojjetame jeettii waraanaa F-35 ka jedhu akka irra balal’iu godhamuun hojjetame. Hoogganoonni lamaan hasaa dhageesisaniin Chaayinaa maqaa dha’uu baatan iyyuu, Chaayinaan galaana Paasifik irratti kan isheen qabdu ejjennoo cimaan kan isaan yaaddesse ta’uun ifaa ta’uun isaa ibsamee jira.


Mummittiin ministeera Briteen Tereesaa Meey aangoo isaanii gadhisuuf kan jiran ta’u beeksiisan

Briteen gamtaa Awuroopaa keessaa haala itti baatu kan ilaaleen yaada dhiyeessan Tereesaa Meey miseensonni paarlaamaa amansisuuf yeroo sadii yaaliin godhan deggersa waan dhabeef jecha ta’uun beekamee jira. Briteen gamtaa Awuroopaa keessaa ba’u ilaalchisee adda addummaa paartilee giddutti uumameen hogganoonni yaada irratti cichitootaaf sababaa aangoo gadhisuu yeroo ta’u Teresaa meey nama sadaffaa dha. Kunis Maargareet Taachar fi Deevid Kameruunti aansuun ta’u isaati. Finciila paartilee fi miseensoonni kaabinee hedduun aangoo gadhiisuun kan isaan mudatee Tereesaan jimaata har’a akka aangoo gadhisuuf jiran labsan. Garu jarreen yaada cichitootaa hogganaa haaraa hanga filataniitti akkasumas baatii waxabajjii dhufu prezidaantiin Amerikaa Donaald Traamp daw’annaaf Briteen dhaqabii haga deebi’aniitti aangoo irra kan turan ta’u Tereesaan beeksisanii jiru. Angoo gadhisuun kun Briteen gamtaa Awuroopaa keessaa attamitti, yoom fi waliigaltee attamiin akka ba’uuf jirtu waan ibsu hin qadu jedhu kanneen keessaa beekanii fi xiinxaltoonni.


Deggeraan Talibaan Lammiin Ameerikaa Hidhaa Dhaa Gad Dhiisame

Lammiin Ameerikaa Talibaaniif deggersa gochaa ture jechuun itti murtaa’e hidaa dhaa gad dhiisamee jira. Joon Waaker Lind waggoota 20 itti muramee ture keessaa waggoota 17 erga hidhamee booda mana hidhaa Terre Haute, kutaa Indiyaanaa keessaa kan gad dhiisame kamisa har’aa ture. Lind kan qabame ennaa Yunaayitid Isteetis bara 2001 Keessa Afgaanistaniin weerartetti. Lind kan himatame mana murtii federaalaatti ture. Bara 2002 keessa Lind Talibaaniif deggersa gochuu isaa amanee jira. Lind ga’eessa umuriin waggaa 38 yoo ta’u ennaa umuriin isaa waggaa 16 ture amantii Kaatolikii irraa gara Islaamummaatti kan jijjiirame. Umurii isaa waggaa 17tti gara Yemenitti imaluu dhaan afaan Arabaa barate. Sana booda gara Paakistaanii fi Afgaanistaanitti imalee mooraa leenjii al-Qaida keessatti fedhii ofiin Talibaaniin deggeraa ture.


Ministriin Dhimma Alaa Ameerikaa Kampanii Telekominikeeshinii Chaayinaa Qeeqan

Ministriin dhimmi alaa Yunaayitid Isteetis Maayik Poompeewoo hoogganaan kampanii telekominikeeshinii Chaayianaa guddicha kan Huaaweeyii waa’ee hariiroo kampaniin isaanii mootummaa Beejiing waliin qabu ilaalchisee ni kijiban jechuun qeeqan. Poompeewoon gaaffii fi deebii caasaa oduu CNBC waliin har’a geggeessaniin akka jedhanitti Huaaweeyiin Chaayinaa qofa utuu hin taane paartii koministeii waliin illee hidhata qaba jedhan. Itti dabaluu dhaanis hidhati jara lamaanii odeeffannoo lammiiwwan Ameerikaa caasaalee isaanii keessa darbu balaaf saaxila jedhan. Kampaniin telekominikeeshinii guddichi kun teeknooloojii 5G jedhamu kan uume yoo ta’u interneetiin daran saffisaan akka hojjetu kan gargaaru caasaa adduyaaf kontraata galamu inijfachuuf yaalii gochaa jira. Torban darbe kampanileen Ameerikaa Huaaweeyii waliin hariiroo daldalaa akka hin uummanne ugguruun waraana daldalaa Chaayinaa waliin jiru hammeessee jira.


Kan Aariin Guutaman Traamp Dimokraatota Waliin Marii Geggeessuuf Tole Hin Jedhin Hafan

Prezidaant Doonaald Traamp hanga dimokraatonni bulchiinsa isaanii irra dogoggora barbaaduu dhaabanitti seera ilaalchisee waliin hojjechuu nan dhaaba erga jedhanii booda white House fi kongresii gidduutti mariin kaleessa geggeessamuuf ture hafee jira. Kanneen kutaa marii sana keessa turan akka jedhanitti Traamp seera tumtoota harka fuuchuus haa ta’u marii dimokraatotaa waliin waajjira isaaniitti waamameef gad ta’uuf tole hin jedhin hafan. Afaan yaa’iin mana maree bakka bu’otaa Naansii Peloosii illee Traamp balleessaa isaanii dhoksuu fedhu ittiin jechuu isaaniitiin qeeqanii jiran. Kan aariin isaanii mul’inatti irraa beekamu Traamp daqiiqaa sadii booda bakka sanaa deemuu dhaan gara “Rose Garden” dhaqanii tuuta oduuf ibsa kennaniin ani waanan dhokse hin qabu jedhan. Dimokraatonni marii ganamuma sana geggeessaniin waa’ee prezidaantiin aangoo irraa bu’uu barbaadu jechuun mari’atan jechuun qeeqaan.


Kutaaleen Ameerikaa Hangi Tokko Seera Ulfa Baasu Ittisu Raggaasisaa Jiran

Torban kana keessa kutaalee Yunaayitid Isteetis hedduu keessatti ulfa of irraa maasuu ka mootummoonni naannolee biyyattii hedduun seerawwan mirga ulfa of irraa baasuu daangessan baafataniin jajjabaachuu dhaan suuta suutaan seera manni murtii muummichi Unaayitid Isteetis bara 1973 baase kan dubartoonni ulfa of irraa baasuun mirga heerri eeyamu jedhu dhura dhaabachuu dandeenya abdii jedhu itti horee jira. Kun immoo kanneen ulfa of irraa baasuu deggeran aarii dhaan kakaasee utuu filannoon prezidaantummaa bara dhfuu hin geggeessamin dura dhimmi kana wal falmii siyaasaa keessatti iddoo ol aanaa qabsiisaa jira jedhama. Uummata Ameerikaa biratti waa’een mirga ulfa baasuu dhimmoota addaan qoodamiinsa siyaasaa uuman keessaa tokko akum tahetti. No media source currently available


Iraan Giddu Galeessa Bahaa Balaaf Saaxilaa Jirti: White House

Iraan giddu galeessa bahaa irra soda waraanaa keesseetti kan jedhu yaada Waayit Haawus irratti angawoonni bulchiinsichaa gameeyyiin har’a miseensota mareef cufata dhaan ibsa kennuuf jiru. Gara biilsa mana maree dhaquu dhaan ibsa kanneen kennan keessaa ministrii dhimmi alaa Mike Pompeo, eeggataa ministrii ittisaa Patrik Shanahaan fi ajajaa waraana walii gala Jeneraal Jooseef Daannford keessatti argamu. Torban darbe buufataaleen boba’aa Saaud Arabiyaa lama irra haleellaa ga’ee fi sana dura immoo dooniiwwan Saaudii boba’aa fe’an afur irra miidhaa ga’eef itti gaafatamtuun Iraani jechuu dhaan angawoonni Yunaayitid shakkaniiru. Prezidaant Traamp kaleessa ennaa dubbatan Iraan ejjennoo fedhii dubbii tuqachuu hamaa qabattee turteetti, Ameerikaan immoo humna guddaan ofi irraa deebisuu malee filannoo ka biroo hin qabdu jedhan. Muddamni giddu galeessa bahaa hammaataa waan deemeef Jeneraal Danford bor gara Brusselsitti imalanii miseensota jaarmolii waalii galtee Atlaantik kaabaa waliin mri’achuuf kan turan karoora imalaa hambisaniiru.


Abukaatoon Waayit Haawus Duraanii Ajaja Traampiin Mana Mareetti Dhiyaachuu Hafan

Abukaatoon White House duraanii Doonaald Megeen koreen murtii haqaa mana maree bakka bu’oota uummataa jiddu seeninsa Raashiyaa irratti har’a dhiyaatanii dhugaa akka ba’an waamicha isaan ga’ee hin simatin hafan. Daan Megeen haa dhiyaatan kan jedhame Raashiyaan filannoo US gidduu seenuu isee qorataa kan turan abbaa alangaa addaa Roobert Miyuler hojii irraa akka ari’an prezidaant Doonaald Traamp ennaa isaan ajajan maal akka waliin jedhan akka dhugaa ba’aniif ture. Irra jireessi dimokraatota miseensa kan ta’aniif koreen mana maree bakka bu’ootaa Megeen utuu hin argamin wal ga’an. Megeen ajaja white house biraa isaan dhaqabeen utuu hin dhiyaatin hafan. Ministriin murtii haqaas manni maree dhugaa akka ba’aniif dirqisiisuu hin danda’u erga jedhee booda kan isaan dhiyaachuu dhaban. Dura taa’aan koree sanaa Jereed Naadiler megeen hafuu isaaniitti mufachuu dhaan yoo barbaadan dhiyaatanii yoo hin feene hin hafan, ajaja mana murtiitiin dirqiitti ni dhiyaatu jedhan.


Kudhanii sadii walti gadi lakkisan tokko abbaa lafaan dhahe biraa gale, kaan itti awwaarsee moo'e, US farda qolchaa waldorgomsifatte

No media source currently available Amerikaan biyya fardaati.Fardoo miliyoona 9.2 qabdi.Farda kaan waan hedduun tolfatti. Dorgommii fardoo Amerikaa beekamtuu sadiitti jira. Kentucky Derby, Preakness Stakes fi Belmont Stakes.Marro marroon dorgoman.Dorgommii kalee farda qolchaaWar of Will,jedhan ka Tyler Gaffalione jedhanitti moo'e. Farda qolchaa fi teettoo fardaa bebeekamaa walti filan.Fardoo tana diida bal’aa dhoqqeessan walti gadi dhiisan. Kentucky Derbii torbaan sadiin duratti godina Kentucky magaalaa Louisville keesastti dhumatte. Preakness kalee godina MD,Baltimmore keessatti wal dorgoman War of Will cufa qolchee moo’e. Dorgommii Balmon torbaan sadiin duubatti New York keessatti wal dorgoman. Dorgommii kalee tana fardoo 13tti diida Pamlico Race Course Baltimore irratti walii yaa’ee km 1 fi metirtii 900 irratti wal qolche. Dorgommiin Preakness tun 144essoo. Tyler Gaffalioneti fard ufii War of Will qolche. Akkuma fardoo walti gadi lakkisaniin fardii ganna 3 tokko Bodexpress abbaa isa yaabbate, John Velazquez balbala irratti dhoqqee keessatti lafaan dhahee biraa gale. Fardii abbaa buuse kun lafaan dhahee fardoo jalatti hidhatee eegee fala jabaan qaban. Velazquez lafaan dhahan kun dhoqqee dhadhahatee “fardii mataan naan badee akkuma walti nu gadi dhiisaniin oli na darbatee lafaan na dhahee ammoo womaa hin taane,” jedhe kahee deeme. Fardii lammeesoso bahe, Everfast,, sadeessoon Owendale,Warriors abressoo Charge, shaneessoon annii Laughing Fox. Abaan dorgommii tana moo’e dorgommii fardoo ta Kentucky Derbiif qophaaha. Abbaan moohe dooalra miliyoona 1 fi wayii harata. Fardoon Amerikaa tun haga metiri lamaa fa dhedheerattii sanyii farda qolchaa baduu dhowwatani labratory keessa oli keeyyatani. Fardii dansaan haga dooalra 10,000 baasa. Fardoo tana sanyii walti makahani horatan dhaabbilee fardoo akkanaa leenijftuu fi horattu hedduutti jira


Daldallii Yunaayted Isteets fi Chaayinaa Giddu Dilaala Dabalaa Jira

Yunaaytid Isteetes mi’a Chaayinaa gurgurtaaf Amerikaatti ergitu kan Doolaara Biliyoona 200 gaafatu irratti dilaala harka 10 hanga 25 ta’u dabaltee jirti. Chaayinaanis gama isheen meeshaalee Amerikaa biyya ofitti seensiiftu hanga tokko irratti dilaala kan dabaltee yoo ta’u kunis haaloo ba’uuf akka hin ta’iin ibsamee jira. Inumaayyuu Chaayinaan karaa biraan irree ishee agarsisaa jirti.Haala hin eegaminiin foon Boyyee Amerikaa irraa biyya ishee galchaa turte kan Doolaara Biliyoona 6.5 ta’u hanqisuun oomshtoota Foon Boyyee kan Amerikaa irratti dhiibbaa geesisaa jirti. Chaaynaan foon boyyee Amerikaa irraa biyya isheetti galchuun addunyaa irratti sadarkaa lammataa irra turte.Chaayinaan tarkaanfii kana hin fudhatti jedhamee kan eegame yeroo dhukkubii Boyyee Afrikaa irraa madde kan Swaayin Flu jedhamu biyya ishee seene sanatti ture. Gabaasaaleen hangi tokko akka jedhanti Qonnaan bultonni chaayinaa kanneen Boyyee horsiisan sadii keessaa harki tokko jalaa dhumuuf jiru.


Afgaanistaan Keessatti Haleellaan Dogoggoraan Gaggeeffame Lubbuu Galaafate

Afgaanistaan kutaa Helmand irraatti waraanni biyyoota alaa haleellaa samii irraa dogoggoraan gaggeesseen humnootii waraana mootummaa 17 galaafatee 14 madeessee jira. Angawaan nageenyaa naannoo eenyummaan isaanii akka hin ibsamne gaafatan har’a Raadiyoo Sagalee Amerikaaf akka ibsanti lakkoofsa namoota du’an jedhamee mirkaneessan.Haleellaan kun magaala kutaa biyyaa kan taate Lashkar Gah bakka humnootiin polisii loote seentoota Taalibaan waliin wal waraanaa turanti dhaqqabe. Kaawunsilii Kutaa Helmandiif hogganaa kan ta’an Attullah Afghan VOAf akka ibsanti haleellaa dogoggoraan gaggeeffame Kanaan ajajaa humnootii polisii kan eegumsa karaawwan gurguddoo kanneen ajjefaman kana keessa jiru. Jalqaba irratti ministriin haajaa biyya keessaa kan Afgaanistaan ibsa baasaniin walitti bu’iinsa uumameen polisoota 8 fi kanneen biroo 11 madeesse jedhe.Qorannaanis gaggeeffamaa jira jedhee ture.


Warra Dandeetti Addaa Qabanii fi Hedduu Gumaachuu Danda’an Carraa Aragachuu Qabu: Prez. Traamp

Caasaa Immigreeshinii Amerikaa madaalawaa kan ammayyaa fi kan seeraa ta’e kaleessa prezidaantiin Amerikaa Donaald Traamp labsanii jiru. Karoora ykn ulaagaa tokko malee nama guuranii fiduun sirna jiruu fi jireenya Amerikaa faalleessuu bira darbee godaantoota dandeetti addaa qaban kan hedduu gumaachuuf carraa dhorkuu ta’a jechuun prezidaant Traamp kamiisa kaleessaa waayit Haawus irraa dubbatan. Caasaa Immigreeshinii ofii kan ilaaleen ibsa kan kennan Traamp hidhata maatii fi gargaarsa dhala namaan namoota Amerikaa seensisuu mannaa kanneen qarooma qabaniin gaarii ta’an addunyaa irraa seensisuu kan jedhun bakka buusan. Traamp akka jedhanti mormituu kan ta’an Dimokraatonni daangaan akka banamuu, mindaan xiqqaan hojjachisuu fi Amerkaa biyya seera dhabblee taate gochuuf yaada dhiyeessan jedhan.


Dullii Waraanaa Haaraan Yoo Jalqabame Amerikaan Gatii Guddaa Baasuf Jirti: Angawaa Iraan

Misaa’eelli Iraan kan fageenya gabaabaa furguggifamu akka salphaatti doniwwan waraanaa kanneen Galoo Parshiyaa keessaa kan dhaqqabu ta’u misensii gameessa waardiyyoota warraaqsa kan Iraan beeksisanii jiru. Qondaala itti aanaa kan waardiyyaa warraaqsaa Mohammad Saaleh Jokar kana kan dubbatan Iraan fi Amerikaa giddutti muddamsii hammaataa yeroo dhufe kanatti ture. Amerikaan kutaa sana keessatti doniwwan waraanaa fi waraana ishee dabalaa kan jirtu yoo ta’u kunis Iraan irra uggura jiru jabeessuun sodaa Iraan ofaa jirtu dura dhaabchuuf ta’uun beekamee jira. Bishaan galoo galaanaa pershiyaa addunyaa irratti kanneen tarsimoo qabeessa ta’an keessaa tokko akkuma ta’e oomishinii zayiitii boba’aa addunyaan qabdu sadii keessaa harkii tokko achiin darba. Dullii waraanaa haaraa ka’u gatii inni nama baasiisu Amerikaan baasuu hin dandeessu kan jedhan Jokar daafoon isaas dhiyeessii zayiita boba’aa addunyaa irratti dhiibbaa qabaata jedhan.Yoo wal waraansii jalqabame addunyaatu rakkata jedhan


Prezidaant Traamp Waa’ee Godaantotaa Biyya Isaanii Keessaa Irratti Karoora Qaban Har'a Ifa Godhuufi

Prezidaantiin Yunaayitid Isteetis – Doonaald Traamp, waa’ee godaantotaa biyya isaanii keessaa irratti karoora qaban, ka yeroo dheeraaf eegamaa ture har’a labsu – jedhamee eegamaa jira. Karoorri Prezidaant Traamp kun, deemsa ehama godaantotaa, kan hidhata maatiif fi rakkoo namoomaa dursa kennu irraa sababaa adda taheetti ka fuuleffatu akka tahes himamaa jira. Karoorri prezidaant Traamp har’a waaree booda kana Waayit Haawus irraa akka ibsamu eegamaa jiru kun, akka aangawaan bulchiinsa Traamp tokko ibsanitti, godaantota barnootaa fi oguma sadarkaa ol’aanaa qabaniif carraa gaarii bana – jedhama. Lakkoobsa godaantota ehama jireenya dhaabbataa yokaan Griin Kaardii argatanii, waggaatti gara miliyoona tokkoo fi kuma dhibba tokkootti akka murteessullee himamee jira.


Bakka-bu’oonni Mootummaa Venezu’eelaa fi Mormitootaa Mariif gara Noorweyitti Imalan

Bakka-bu’oonni, ka Mootummaa Venezu’eelaa fi ka mormitootaa, wal-dura dhaabbannaa biyyattii Ameerikaa Kibbaa danqaa dinagee fi siyaasaa keessa galchee jirutti furmaata barbaacha, mariif gara Noorweyitti imalanii jiran. Aangawoonni Venezuweelaa akka jedhanitti, ka mootummaa Prezidaant Nikoolaas Maaduuroo bakka-bu’ee deeme – ministara odeeffannoo Jorhgee Roodiriigez yoo tahu, ka jila mormitootaa hoogganee deeme immoo Istaaliin Gonzaalez tahuun beekamee jira. Waraanni biyyattii akka prezidaant Maaduuroo irratti ka’u waamicha namni prezidaantummaa ofii labsatan – hoogganaan mormituu – Juwaan Guhiidoo waamicha dhiheessan eega fudhachuu didee booda, marii araaraa Noorweyitti saganteessametti gam lameenuu hirmaachuuf deeman.


Amerikaatti ganna dabre,2018 keessa ijoollee miliyona 3 fi kuma 800 caalaatti dhalate taatullee namii akka durii kaan wal horuutti hin jiru

Namii Amerikaa akka gabaasa mootummaa Federalaaatti akka durii kaan wal horuutti hin jiru.Tun ammoo waan ganna 30 keessatti arganii hin beenne. Akka gabaasa CDC, Tohannaa Dhiba Jidduu Gala Amerikaatti bara 2018 Amerikaatti ijoollee miliyoona 3.8 dhlate. Dhalootii kun ganna lamaan duratti harka lamaan gadi bu’ee.Namii ganna 15 haga 44 jidduu jiru kka qaraa kaan illeen ijoollee horuutti hin jiran jechuu. Ijoollumaan ijoollee dhaluutti hin jiran jechuu.Haawwan ganna 30 haga 40 jidduu jiran ammoo diqqaattullee ijoollee horaa yaahuutti jiran.Namii Amerikaa haga henna Ammahii,2019tti 328,285,992.


Agarsiisi Waraanaa Ameerikaa Iraaniif Ergaa Mul’ataa Dabarsee Jira

Eeyee agarsiisa humna waraanaa, agarsiisa Iraaniif ergaaa mul’ataa dabarse ture. Dachii irraa misaayila kan dhukaasan ergamaniiru. Dooniin humna galaanaa US kan USS Arlington jedhamu xayyaara boombii darbu afur kan B-52 akkasumas doonii xayyaara baatu kan USS Abrham Lincoln jedhu waliin ta’uu dhaan bobba’uuf jiru. Ajajawwan waraanaa erga doorsisi qabatamaan dachii fi galana irraa Iraan biraa humnootii Ameerikaa naannoo sanaa dhaqqabee booda humni itti dabalaa akka ergamu gaafatan. Itti aanaa ministrii ittisaa US Pat Shanahan akka jedhanitti Iran Lammiiwwan Ameerikaas ta’e qabeenyaa isaanii haleelti taanaan deebii barbaachisaan akka kennamuuf hubachuun barbaachisaa dha. Angawaan waraanaa US gameeyyiin tokko akka jedhanitti Iraan biraa yaaddoon haleellaa waraanaa dhiyaate keessaa tokko humnoota ishee Iraan Islamic Revolutionary Guard Corps jedhaman misaayila waraanaa dabalatee hidhachiistee jirti jedhu angawaan waraana gameeyyiin tokko. Haa ta’u malee angawaan ol aanoon garee farra ISIS tokko immoo Mallattoo doorsisaa wayii maaltu argame jedhan. Angawoonni akka jedhanitti US waraana hin feetu garuu humnootii Ameerikaaf eegumsa ni gooti jedhan. No media source currently available


Prezidaant Doonaald Traamp Diplomaatota Biyyoota Musliimaa Waliin Irbaata Ramadaanaa Qooddatan

Prezidaant Doonaald Traamp Wixata kaleessaa galgala diplomaatotaa fi ambaasaadderoota biyyootii musliima irra jireessa irraa ta’an White Housetti simachuu dhaan ennaa baatii ramadaanaa soommanna kaleessaa hiikuuf galgala irbaata waliin qooddatanii jiran. Traamp Ramadaanni yeroo wal gargaarsaa fi maatii fi hawaasa walitti fudu jedhan. Traamp itti dabaluu dhaan wal dadhabuu fi hookkara torbanneen dhiyoo uummata amantiiwwan adda addaa irraan dhiibbaa ka’e irra aanuun ni danda’ama jedhan. Garaan keenya musliimota masjiida New Zealand keessatti ajjeefaman ilaalchisee gaddaan guutuu dha. Akkasumas Kiristaanota, Juushota fi ijoollee Waaqayyoo kanneen biroo kanneen Sri Lanka, Kaalifoorniyaa fi Pittsburgh keessatti ajjeefaman ni yaadanna Jedhan. Ennaa isaan yaadannu kanatti, shorokeessummaa injifachuu akkasumas dhiibbaa amantii irra jiru dhabamsiisuuf hojjenna. Kanaanis uummati soda malee waaqeffachuu, balaan na irra ga’innaa jedhee utuu hin yaadda’in kadhannaa geggeeffachuu danda’u. Gara fuula duraatti wal galtee fi nagaan akka jiraatu waaqa haa kadhannu jedhan.


Bu’ursaan Wiikii Liiks Irratti Himannaan Gudeeddii Dhiyaate

Abbotiin alangaa Siwidiin bu’ursaa Wikiliiks kan ta’e Juliyaan Assaany irratti himata humnaan gudeeddii irra deebi’anii bananii jiran. Stookoolm keessatti oduu gabaastota kan dubbisa Eva-Marie Piirson akka jedhanti Assaany humnaa gudeeddii kana raawwaachuu isaaf shakkamuu kan qabu yoo ta’u kanaafis gaaffiif dhiyaachuu qaba. Daayreekteera himannaa uummataa kan ta’an piirson Assaanyiin amma Briteen irraa Swiidinitti dabarsanii kennuuf haalli dandeesisuu jira. Garuu inni lafa itti barbaadamaa jiru Swidiiniitti ykn yunaaytid Isteetistti dabarsitee kennuuf Briteen murteessuu qabdi. Himannaa gudeeddii Siwidin dhiyeessite Assaany maqaa isaa qulqulleessuu akka danda’uuf carraa gaarii ta’u gulaalaan wiikii Liiks Kristiin Rafnsson beeksisanii jiru.Assaanyi Baatii darbee eega hidhamee booda Swiidiin qorannaa akka irratti deebitee bantuuf dhiibbaan siyaasaa gaggeeffamaa ture.


Maayik Pompeyoo Imaltuu Karoorfatan Jijjiranii Beeljiyam Seenan

Ministriin haajaa alaa kan Yunaaytid Isteets Maayk Pompeyoo imaltuu Awuroopaa keessatti gaggeessniin magaalaa guddoo gamtaa Awuroopaa Braasals seenanii jiru. Dubbii himtuun ministrii hajaa alaa Amerikaa Morgaan Ortagus wiixata har’a akka jedhanti Pompiyoona michoota Awuroopaa kanneen Beeljiyam keessaa wajjiin wal arguun tarkaanfii sodaachisuu fi ibsa Islaamiik Ripaabliik of Iraan dhageesisaa jirtu irratti mari’atu. Ortagus akka jedhanti Pompiyoon michootaa fi waahiloota keenya waliin walitti dhiyeenyaan hojii qindeessuu itti fufuun gidduu galeessa bahaa fi guutuummaa addunyaa irratti nageenya hundumaaf barbaachisaa ta’e irratti hojjatu jedhan. Pompiyoon duraan Diploomaatoota fi hogganoota daldalaa kanneen Mooskoo keessaa waliin har’a wal arguuf karoorfatanii turan.Garu Dilbata kaleessaa galgala karoora isaanii jijjiruun jalqaba Beljiyamti goran.


Yunaaytid Isteetes Afaagaanistaan keessaa Ni Baati jedhu Namnii Taaliban

Yunaaytid Isteetes qarqara injifatamuu irra waan jirtuuf dhiyeenyatti walii galteen ykn dirqamuun Afgaanistaan keessaa kan ba’uuf jirtu ta’u hogganaan garee araar ta’aaTaaliibaan haasawaa dhagessaniin beeksisanii jiru. Sher Mohammad Abbas Stanekzai baatii darbe jechuun Ebla 28 walgahii Dohaa Qataar keessatti gaggeeffamee irrtti akkas jedhan.Kunis garee lootee seentoota ofii hogganuun marii haaraa Yunaaytid Isteetsii waliin gaggeeffamuutti seenuuf guyyaan lama lafa hafeetti kana jedhan. Sabaa himaan hawaasaa kanneenTaalibaan deggeran Jimaata dare vidiyoo hasawaa nama kanaa uummataaf qilleensa irra oolchan. Guyyaa tokko boodas jilli addaa araaraa kan Yunaaytid Isteetes Zalmay Khalilzad gartuu ofii waliin marii torban tokkoof Dohaa keessatti bakka bu’ootaTaalibaan waliin gaggeessaa turan xumuran.


Haleellaa Shiraatu Gaggeeffame: Saawudii

Dilbata kaleessaa handaara galaana Tokkummaa araboota Emeereetotaatti haleellaa shiraan gaggeeffamee kuufama boba’aa achii qabu lama irratti badiin dhaqqabsisuu isaa kan beeksiifte saawudiin garu midhaan hagamii akka dhaqqabe hin ibsiin jirti. Ministriin Eneerjii kan Saawudii Arabiyaa akka jedhanti kuufamnii boba’aa inni tokko gara buufata Donii Saudii kan Ras Tanura geeffamaa kan jiru yoo ta’u gara Amerikaatti ergamuuf akka jiru ibsameera. Yunaaytid Istees har’a ganamaan akeekkachiisa kan laattee yoo ta’u kunis Doniiwwan handaara galaana biyyatti irratti tarkaanfiin shiraa fudhatamuu akka jiru kan hubachiise ture.Akeekkachisii kunis Amerikaa fi Iraan giddutti muddamiinsii jiru sadarkaa olaanaa irra yeroo ga’eetti ture. Biyyi tokkummaan Araboota Imeerootataa duraan akka jetteetti Doniwwaan daldalaa 4 Dilbata kaleessaa naannoo bishaan galoo galaana Oamaanti qiyyaafata gocha hammeenyaa jala turan jedhu.Gochii kun maal akka ta’e garu hin ibsamne.Doniwwan kun kan eenyu akka ta’an hin ibsamne.


Kooriyaa Kaabaa Misaayila Fageenya Gabaabaa Furguggiste

Kooriyaan kaabaa misaayila fageenya gabaabaa lama furguggisuu ishee waraanni Kooriyaa Kibbaa kaleessa beeksisee jira. Akka ibsa Kooriyaa Kibbaatti ini tokko fageenya km 420 kan adeemu yoo ta’u tokko immoo fageenya 270 furguggifama. Misaayiloonni sun konyaa Pyoongaan kaabaa irraa gara biyyattii Kaaba gama dhiyaatti furguggifamuun kara gama bahaatti illee adeemuu isaanii ibsichi itti dabalee beeksiseera. Prezidaant Doonaald Traamp waa’ee dhukaasa kana aka gammade hin jiru jechuu dhaan Koriyaan kaabaas mariif qophee dha jedhee hin amanu jechuun kaleessa White House irraa ibsa kennaniiru. Prezidaantiin Kooriyaa Kibbaa Moon Jae-in Kooriyaan Kaabaa misaayila furguggisuu irraa akka of qusattu gaafatanii odolattii Kooriyaa Nuklera irraa walaba gochuuf tattaaffii diplomaasummaa godhamu danqa jedhan.


Ameerikaan Meeshaalee Chaayinaa Dhaa Galan Irra Taarifa Keesse

Yunaayitid Isteetis ennaa iseen meeshaalee Chaayinaa doolaara biliyoona 200 baasu irratti taarifa dhibba irraa harka 10 gara 20tti ol guddistee jirtu kanatti prezidaant Doonaald Traamp har’a daldala chaayinaa waliin jiru ilaalchisee ergaa twititerii daldala Chaayinaa waliin jiru maxxansuu eegalanii jiran. Daldala sirrii hin taane Chaayinaa waliin jiruun waggoota hedduuf doolaara biliyoona 500 dhabne jedhan. kana booda garuu hin ta’u jedhaniiru. Chaayinaanis har’a akka jettetti taarifi kun dabaluu isaatti hedduu kan gadditeef ofii ishees tarkaanfii barbaachisu kan fudhattu ta’uu beeksistee jirti.


Koreen nagaa Senetii Amerikaa ilma angafa pirezidaantii Amerikaa yaamtee qorachuuf hajaja itti baafte

Waan Raashiyaa fi bulchiinsii Tiraampii filannoo Amerikaa irratti dhossaan waliin qabaatte quba qaba jedhanii yaaman. Abukaatoo Tirampi ka durii,Maaykil Kohenitti ilmii Tiraampi akka abbaan isaa Mooskootti fooqii jaarrachuu fedhu marroo 10 dubbachaa bahe jedhee Gurrandhalaa dabre koree senetii Amerikaatti hime. Senetiin Amerikaa armaan durallee waan Raashiyaa fi bulchiinsii Tiraampi filannoo Amerikaa bara 2016 irrati dhossaan waliin qabaatan jedhe irratti bulchoota Tiraami qorachaa bahe. Hajaja kana Senetii Amerikaa paartiin Tiraampi,Rippaabilikaan itti gaafatama tahetti baase. Pirezidaanti Tiraampi hajajii kun waan nama ajaahibiisaa jedhe. Ilmii Tiraampi angafii hajajii itti bahe kun Donald Trump Jr. nama ganna 40 oliiti. Akka abbaan isaa jedhetti ilmii isaa waan Raashiyaa fi bulchiinsii Tiraampi waliin qabaate jedhan kana qaraa saatii 20 waan beeku ragaa bahe.


Traamp Gabaasi Doolaara Biliyoonaan Kasaaran Jedhu Dhara Jedhan

Prezidaant Doonaald Traamp bara 1985 fi 1994 keessa doolaara biliyoona tokkoo ol kasaaran jedhu fudhatama dhabsiisanii jiran. Ergaa tweeter maxxansanii prezidaantichi gabaasi gaazexaa New York Times odeeffannoo dullacha ittiin jedhanii oduu sirrii hin taane kan kijibaa ti jedhan. haa ta’u malee waggoota kurnan darban keessaa saddeet dilaala hin federaalaa hin baasne ka jedhu hin falmin hafan. Bara 2016 ennaa prezidaantummaaf dorgoman akka nama dureessa doolaara biliyoonaan laka’amutti of himaa turan. Faallaa prezidaantota US duraanii kurna arfan darbanii dilaala federaalaa kan duunfaa isaanii itti kafalan ifa baasuuf tola hin jedhin hafan.


Iraan Walii Galtee Sagantaa Nukleraa Ishee Yeroof Addaan Kutte

Iran walii galtee sadarkaa addunyaa kan sagantaa nukleraa isheef gabbisa Yraaiyumiif bara 2015 rarraasuu ishee prezidaantiin biyyattii Hassan Rouhanii labsanii jiran. Yunaaytid Isteetes walii galtee sana keessaa baatee uggura dinagdee Iraan irra kaa’uu ilaalchisee Rouhaniin akka jedhanitti kanneen walii galtee sana mallatteessan kaan illee waadaa galan hin eegne, bakka isaa tarkaanfiin US boba’aa fi waltaalee baankii Iraan akka miidhu eeyaman jedhan. Haala jiru jijjiiranii hojii irra akka oolchaniif guyyoota 60 kennaniifii tarkaanfiin inni itti aanu Iraan Yuraaniemii gabbisuu sadarkaa ol aanaatti butte itti fufti jedhan. Haa ta’u malee yoo biyyootiin Iraan waliin ni hojjetu ta’e garuu mootumaan isaanii walii galtee agarsiisuu itti fufa jedhan. Akka walii galtee sanaatti Briteen, Ferensaay, Raashiyaa,Yunaayitis Isteetis Jarmanii fi Raashiyaan Yuraaniemii kg 300 ol gabbisuun akka hin danda’amne walii galan.


Itoophiyaan Eegii Mootummaan Dr Abiy Ahmed Biyya Bulchuu Jalqabee Marsaa interneetii Isii Durii Cufan 260 caala Banatte

Guyyaan hardha ka gaazexeessitootaati. Dhiphuu fi bal’inna gaazexeessitota irratti mari’atan.Addunyaa keessatti qophii gugurdoo 100 taatutti guyyaa pireessii addunyaa kana ulfeessuutti jiran.Tana keessaa tokko Finfinne.\n\nAkka itti gaafatamtuun biiroo odeeffannoo muummee ministera Itoophiyaa, Billeen Siyyum jettetti Itoophiyaa mirga dubbachuu fi barreessuu jabeessuuf seera lama irratti hojjachuutti jirti. Tokko afaan hammeennaa, jibbaa fi oduu dharaa ta dhugaa tolchanii media irratti lafaan qabachuu diqqeessuuf hojjachuu. Eegii muummeen ministera Itoophiyaa bara 2018 Itoophiyaa harkatti deeffatee akka koreen mirga gaazexeessitotaa jetti gaazexeessaam gumaan tokkolleen hidhaa jiru. Eegii innii dhufee marsaa interneeti(website) 260 caala ka durii cufanitti banamee gaazexeessitota hedduutti biyyatti gale.Taatullee ammallee wannii hujii gazexessita irraa rakkisaa hedduutti jira akka gabaasa Koree Gaazexeessitootaa,Committee to Project Journalists) CPJ.


Guyyaa Walabummaa Preesii: Caamsaa Sadii

Addunyaa Irratti Guyyaan Walabummaa Preesii Caamsaa Sadii Kabajamee Oola.Waa’een walabummaa preesii dubbatamaa kan ture ta’uus dhugaan har’a iyyu ta’u Gazeesseesoota mudataa jiruaddunyaa iddoo hedduu keessatti gara sadarkaa akka dinuummaatti ilaalamuutti guddatee jira. Gabaasnii haaraa ba’e akka agarsiisuutti bara keessa jirru 2019 keessa walabummaan preesii gad adeemaa jira.Kunis harka caalaan isaa tarkaanfii jabaa gaazexxesoota irratti fudhatamaa jiru irraa madde.Maraafuu barbaachisummaan preesii walabaa maali? Gabaasa guutuu caqasaa No media source currently available


Gabaasnii Dhiyaate Kan Qorataa Turee?

Abbaa alangaa mummichi Wiliyaam Baar Robii kaleessa seera tumtoota Yunaaytid Isiteetes duratti dhiyaatanii gaaffii fi deebii gaggeessan. Kunis Raashiyaan filannoo prezidaantii Amerikaa kan bara 2016 keessaa harka qabdii yoo ta’e baruuf qorannaa Robart Mular gaggeessan baatii tokko dura ifa ta’e kan ilaaleen ture. Wiliiyaam Baar koree seeraa kan Ripaablikaanoota Seenetaa waliin wal arguun yoo xiqqqaate sa’atii sadiif dubbatu.Qorataan addaa Robart Mular gabaasa qopheessan qabiyyee isaa cunfuun akka Baar ifa godhan xalayaan kan itti erganii fi bilbilaan kan itti himanii turan sana Baar ofii cunfanii barreessuun dhiyeessan jechuun Gazeexaan Waashingtoon Poost maxxanse. Gabaasa Mular ergan sana Baar Irra deebi’uun barreesuun kan dhiyeessansun qorannaa gaggeeffame guutuummaatti hin calaqisnee jedhan Mular.Gochaan Baar gaaffii hedduu geesisaa jira.


Manni Murtii Landan Bu’ursaa Wiikiiliik Irratti Hidhaa Muree

Manni Murtii Landan bu’ursaa wiikiiliiks Juliyaan Assaaj irratti hidhaa torban 50 murteessee jira. Kunis waggaa 7 dura wabiin hidhaa ba’e yeroo barbaadamu deebi’ee mana murtii duratti ituu hin dhiyaatiin hafee dhuma irratti Embaasii Ekuaadoorti koluu galuu isaan ta’uun beekamee jira. Assanj Embaasii kan seene bara 2012 yoo ta’u kunis biyya Swidiniitti dabarfamee akka hin kennamneef ta’uun beekamee jira.Sana booda Swiidin himannaa irratti dhiyaateef qorannaa irratti gaggeessitu dhaabde. Assaajis Embaasiicha keessatti hafe. Kunis yoo magaalaa Landan keessa deemee na qabanii dabarsanii Yunaaytid Isteetstti na kennu sodaa jedhuun ture.Kunis galmee mootummaa Amerikaa kan iccitiin qabame ifatti baasuu isaaf akka tya’e ibsee jra. Baatii darbe Ekuwaador iyyata dahannaa siyaasaa inni galfate erga diddee booda Polisoonni Briteen assaanyiin hidhan.


Yunaaytid Isteets Dhimma Venezu’eela Callistee Hin Ilaaltu

Yunaaytid Isteetes hokkara yeroo ammaa Venezu’eelaa keessaa gaggeeffamaa jiru waraanan gidduu seenuuf qophaa’aa kan jirtu ta’u ministriin dantaa alaa Amerikaa Maayik Pompiyoo har’a beeksiisan. Barbaachisaa ta’e argamnaan tarkaanfii waraanaa fudhachuu malla jira jechuun Televiziyoona Foksiif kan ibsan Diploomaatiin Amerikaa kun kan Amerikaan gochuuf jiruus kanuuma jedhan. Ta’uus garu karaa nagaan Mikolaas Maduro aangoo prezidaanti ce’umsaa Juan Guaido tti dabarsan barbaanna jedhan Pompiyoon. Gorsaan waa’ee nageenyaa kan Yunaaytid Isteetes Jaan Bolton Televiziyoona CNN fi Faaks irratti akka ibsanti Pombiyoon Robii har’a ministeera haajaa alaa Raashiyaa Sergee Lavroov waliin dubbatu.Raashiyaan prezidaantiicha duraanii Madroo deggeruu itti fuftee jirti.


Venezuheelaan rakko keessa jirti Pirezidaantii isii,Nikolas Maduuroo irraa mootummaa fudhachuuf wareersuutti jiran

Venezuheelaan biyya ardii South America keessa jirtu, lafa guddoo midhaaddu ta daawwiif itti yaa’an.Ummatii isi akka henna bara 2017 horuma horee akka henna bara 2017tti miliyoona 40 jala jira. Iddoolaa isii ta daawwiif itti yaa’an keessaa Isla de Margarita fi Los Roques archipelago fa. Haroolee isii ta biyyee adii faatii lafa addunyaan dharraatuuf. Biyya tana akka bulchootii akka Amerikaa faati biyya bulchoota mataa jajjaboo qaban jedhanii waan mataan wal qaban. Biyya tana paartii sooshalistiitti bulcha. Biyya tana bara 1999 haga 2013 Hugo Chaavezitti bulchaa bahe. Innii lubbuu dhabee jennaan Nikolas Maduuroo itti dabre.Maduuroo bara 2012 keessa itti aanaa pirezidaantii tolchanii filan. Maduutoo amma dubbiin itti jabaachuutti jirti. Itti gaafatamaan paartii mormituu Juan Guaidopirezidaanti Maduroo irraa mootummaa fudhachuuf ya hidhatee ka’e. Pirezidaantummaayyuu ya uyfumaan labsate. Amerikaa fi biyyitii haga 50 tahanilleen Maduuroon bu’uu male jedhanii yawalii galan.Itti gaafatamaan paartii mormituu kun,Juan Guaido ummataan “karaatti baafadhaa waraana biyyaa gargaaraa bilisummaa teessan deebifadhaa Maduuroo hujii irraa buufadhaa,” jedheen. Ministerii odeeffannoo Venezuheelaa, Jorge Rodriguez ammoo ‘nama diqqaa tokkotti mootummaa gara galchuuf lafa goose’ jedhe. Ministerii waraana biyya sunii ammoo warra biyya gurguratetti biyya gara galchuu fedhee waraanii ammoo jabeessee dhowwuutti jira jedha.


Filannoo bara 2020ti Pirez.Tiraampi irraa mootummaa fudhachuuf demokiraatota 20tti dorgommiitti jira,Joe Biden hardha itti darame

Amerikaan pirezidaantii filachuuf bultii 558ti ala jiraaf.Demokiraatota keessaa itti aanaan pirezidaanti Amerikaa ka durii, Joe Biden, pirezidaantii Amerika ka ammaa, Doonaldi Tiraampi Amerikaa ‘buraaxessuutti jiraa’ jedhee bara 2020 irratti mootummaa irraa fudhachuuf hardha labsate. Akka herrega Baaydenitti namii ufi millatee ganna ganna “4n dabran Tiraampi Amerikaa waliin borce jedha,” jedhe. “Yoo ammoo ganna 8 akkanatti itti lakkimne biyya teenna tana akka dhowwee gara isiin lammeessoo keessaa hin baane keessa buusee biraa deema adoo arguu itti hin lakkisuu tanaaf dorgme,” jedhe. Baayden nama ganna 76 godina Delwerii keessaa sentera filatan.Obaamaa waliin dorgomee jalaa jigeee eegee ammoo Obaamaa itti aanaa tolfatee ganna 8 waliin hojjatan.


Kiristaanoonni Har’a Guyyaa Fannifamuu Yesuus Yaadataa Oolan

Kiristaanoonni kuma hedduun jimaata har’a magaalaa Jerusaaleem ishee durii lafa yesuus kristoos itti fannifamee ture jedhanii amananitti har’a argamanii jiran. Yaadannoo guyyaa fannifamuu gooftaa yesuus har’a kabajamee oolu irratti kristaanonni fannoo muka irraa hojjatame gatitti baachuun macaafa qulqulluu dubbisuun akkasumas faarfataa oolan. Kiristaanonni Iseraa’eel keessatti har’a argaman kun guutummaa addunyaa irraa guyyaa kana yaadachuuf dhufan


Dorgommi kilaboota kubbaa miila Amerikaa ittuma jirani Lafcn D.C. United 4-0 irraa galchite Wayne Rooney kaardii diimtu tapha keessaa baasan

Wal dorgommii kubbaa miilaa Amerikaa MLS, kilaboota 24tti waliin taphataa,dorgommii baranaa Bitootessa 2 jalqaban. Tapha kalee kilabii Los Angeles Lafc fi D.C. United waltiin taphatan irratti DC goolii afur itti galchanii duwwaa galchan.D.C. United nama akka Wayne Rooney fa qabaattullee gaafas hin taaneef. Rooniin nama EPL keessatti fi dorgommii addunyaa maqaan bahe.Itti gaafatamaa kilabii Manchester United ka duriiti. Amma kialbii D.C United nama kana Kontoraata ganna 2-5 doolara miliyoona 13tiin bitate.Tana malee horii jalaan kennaniif hedduuti jira. Kilabiin innii taphatuuf D.C. United tapha guyyaa dhengaddaa istaadiyooma D.C, Audi Field keessatti 4-0 moo’an.Goolii sadii nama tokkotti galche. Goolii qaraa Kaarolees Veelaatti daqiiqaa 15essoo irrattitti,lammeessoo ,sadeeffoo fi abreessoo ammoo Diego Roositti daqiiqaa 27,32,76 irratti galcheef. Rooniin taphataa LA, Diego Rossi jilba hanqatee akka malee dhiite jennaan tapha keessaa baasan. Rooney tana waliin marroo torba tapha keessaa baasan.DC United bori ammoo kilabi Kanadaa,Montreal Impact waliin taphatti. Dorgommii MLS amma itti jiran tana Ohio Columbusitti qabxii 13n dura jirti, Torontoo FC qabxii 10n lammeessoo fi DC United qabxii 10n sadeessoo jirti.


Yukreen Keessaatti Marsaa Duraan Taatoo Diraamaa Televiziyoonaatu Filatame

Filannoo prezidaantii yukreen keessaa ka marsaa duraa Dilbata kaleessaa Taatoo diraamaa Televiziyoonaan dhiyaatuu injifatee jira. Volodymyr Zelenskiy sagalee kenname harka 30 kan injifate yoo ta’u siyaasa Yukreen keessaa harka duwwaatti hambisee jira. Deggertoonni isaa nama umriin 41 kana filuun Demokraasiin namnii haaraan injifachuu akka danda’uu agarsiisu filuu feena jedhu. Caasaan gorsitootaa fi namoota fedha isaaniin isaa hojjataa jiran maallaqaan kaan immoo bu’aa gara fuula duraatti argamuun hidhata qabu. Prezidaantii biyyatti Petro Poroshenko dabalatee Qeeqxoonni akka jedhanti sagalee harka 16 hanga 19 argachuun marsaa lammataa kan Ebla 21 gaggeeffamuun injifanna jedhu. Taatoon Draamaa TV suun/ marsaa lammataanis nan injiifadha jechuun yaada.


Qorannaan Gaggeeffame Guutuummaatti Dhiyaachuu Qaba: Koreen Mana Marii Bakka Bu’ootaa Yunaaytid Isteets

Kan Demokraatonni itti heddumaatan koreen mana marii bakka bu’ootaa qorataa addaa Robart Muleeriin qorannaan gaggeeffame guutuummaatti akka dhiyaatuuf torban kana gaafachuuf jira. Qorannaan kunis Raashiyaan filannoo prezidaantii Amerikaa kan bara 2016 keessaa akkasumas aangawoota Waayit Haawus duraanii 5 waliin hidhata jiru ilaallata. Koreen haqaa kana mana marii bakka bu’ootaa qorannaan gaggeeffame kan fuula 400 qabu guutuummatti akkasumas ragaa jiru waliin Kibxata akka dhiyaatu jedhee jira. Abba alangaa mummichi Wiliyaam Baar torban dabree akka jedhanti hanga walakeessa baatii Ebla kanaatti gabaasnii kun ifa ta’a . Kunis waan Iccitiin qabamuu qabu eega keessaa ba’e booda jedhan. Kanaaf Kibxataaf kan dhaqqabu hin fakkaatu taanaan gaafa Robiif gaafachuuf deemu.


Filannoon Tarkii Maal Keessa Jira ?

Paartiin prezidaantii Tarkii kan Resep Tayyip Erdogan kan Jastiis eend davaloopment paartii jedhamu filannoo Dilbata kaleessaa gaggeeffameen kufaatii guddaatu isa mudatee jira. Kunis magaalaa galma mootummaa biyyatti Ankaaraa to’achuu akka hin dandeenye agarsisee jira.Istaanbuul keessatti ba’iin filannoo argame baayyee walitti dhiyoo yoo ta’u gam lameen anatu injifatee jechuun wal falmaa jiran. Prezidaant Erdogan Istaanbul keessatti oduu gabaastotaaf akka ibsanti paartiin isaanii injifatamuu isaa fi ba’ii filannoo kana irraa barnoota arganna jedhan. Injifannoon hanga tokko kan arganne yoo ta’u hanaga tokkoos injifatamnee jirra jedhanii dinagdee biyyatti guddisuuf tarkaanfii barbaachisu fudhanna jedhan.


Bulchiinsi Traamp Bajata Bara Dhufuu Hanqisee Jira

Ministarri Dhimma-alaa Yunaayitid Isteetis – Maayik Poompiyoo, prezidaant Doonaald Traamp, baajeta dippiloomaasii fi gargaarsa alaa irraa muruu isaanii deggeranii dubbatan. Seera-tumtoonni Ripaablikaanii fi Dimookiraatotaa kaleessa yeroo baajeticha irratti dubbatamu mormanii turan. Dura-taa’aan Koree Dhimmoota alaa ka mana-maree bakka-bu’ootaa Yunaayitid Isteetis – Eliyeet Engel, wixineen baajetaa prezidaantichaa, kaleessa akkuma galma mana-maree bakka-bu’eetaa dhaqqabetti du’e – jechuudhaan Poompiyootti dubbatan. Gabaasaa Sindii Seene, Jaallannee tu dhiheessa. No media source currently available


Xumuramuun Qorannaa Dhimma Raashiyaa Washingtenitti Bitaa Gale

Abbaan alangaa muummichi William Barr akka jedhanitti prezidaant Traamp qorannaa Mueller-n geggeessamu danquu dhaan murtii haqaa ukkaamsan isa jedhuuf enaa deebisan gabaasichi prezidaantiin yakka raawwate kan jedhu of keessaa hin qabu jedhan. Qorannaa geggeessame prezidaantummaa Ameerikaa qormaata keessa kan galche ture. Abbaan alangaa muummichi William Barrs gabaasa qorataa addaa Robertu Mueller dilbata kaleessaa ifa godhanii jiru. ibsa kennaniinis prezidaant Doonaald Traampis haa a’u duulli filannoo isaanii ykn eenyu iyyuu kan isaan waliin walitti dhiyeenya qabu Raashiyaan filannoo prezidaantummaa kan bara 2016 gidduu akka seentu kan shire hin jiru jedhan. Abbaan alangaa muummichi William Barr akka jedhanitti prezidaant Traamp qorannaa Mueller-n geggeessamu danquu dhaan murtii haqaa ukkaamsan isa jedhuuf enaa deebisan gabaasichi prezidaantiin yakka raawwate kan jedhu of keessaa hin qabu jedhan. Qorannaa geggeessame prezidaantummaa Ameerikaa qormaata keessa kan galche ture. No media source currently available  Prezidaant Doonaald Traamp, giddu seeninsi hin turre. Giddu seeniinsa ka jedhu kijibatu geggeeffamaa ture. Jiddu seeniinsa adamsa falfaltuu fi kan kijibaa ti. Ani Raashiyaa waliin waan ani shire hin qabu jedhan. Gabaasichi xumuramee abbaa alangaa muummicha William Barr-tti kennamee jira. Gabaasa kana Kongresii fi uummata Ameerikaaf beeksisisuuf isaantu aangoo qaba. Dimokraatonni dhimmi kana irratti dubbachuu jalqabaniiru.


Filannoo Taahilaand Eenyu Injifata?

Lammiwwan biyya Taahilaand ba’ii filannoo biyya isaanii gara bulchiinsa Dimokraatawaatti deebisa jedhanii amanan eegaa jiru. Mummichi mimisteera biyyatti garu bulchiinsa waraanaa jalatti aangoo qabatanii turuu fedhu qeeqnii jedhu hedduminaan dhaga’amaa jira. Ba’iin filannoo ka duraa Dilbata kaleessaa gara galgalaa ba’an sakka agarsiisanti sagalee uummataa lakka’aman keessaa harkii 93 bulchiinsa waraanaa deggeru. Kana jedchuun sagalee nama Miliyoona 7.6 jechuu yoo ta’u kun paarlaamaa biyyatti keessatti sagalee yayyabaa argachuu hin dandeesisu. Kaadhimamaan lammataa kan paartii mummicha ministeera duraanii Taay Pheu jedhamu sagalee miliyoona 7.1 argachuun sadarkaa lammaffaa qabatee jira. Duula na filadhaa gaggeeffame keessatti sagalee uummanni kennu maallaqaan bituun akka ture kan gabaafame yoo ta’u gaafa filannoon gaggeeffame garu biyyoota tajjabdoota filmaataa turan kan akka Awustraaliyaa kaanaadaa Amerikaa fi kanneen biroo 10 biraa komeen dhiyaate xiqqoo ture.


Natanyaahuun Imaltuu Addaan Kutanii Biyya Ofiitti Deebi’an

Mummichi ministeera Israa’eel Benjamin Natanyaahuu prezidaantii Yunaaytid Isteets Donald Traamp waliin har’a eega wal arganii booda haleellaa Rookeetaa galoo Gazaa irraa Israa’eel irratti gaggeeffamnaan imaltuu isaanii addaan kutuun Natanyaahun battalumatti biyya ofitti deebi’an. Natanyaahun Kibxata borii galgala Waayit Hawuus keessatti Irbaataaf afeeramanii kan turan yoo ta’u koree dhimma biyyoota lameeniif haasawaa gochuuf turan. Biyyatti deebi’uu isaani kan ilaalen Natanyaahun ibsa baasaniin haleellaa yakkaa Israa’eel irratti gaggeeffameef deebii gama humnaa kennuuf jecha jijjirraan sagantaa ta’e jedhan. Rokeetiin darbatame Israa’eel waaltaa magaalaa Tel Aviv gama Kaaba bahaa keessatti mana tokko irratti kufee nama 7 madeesse. Haleellaa Rokeetaa kanaaf waraanni Israa’eel garee hidhattoota Hamaas komatee waraanni Israa’eel gara daangaa Gaazaatti kan ergu ta’u beeksiise jira.


Uummanni Amerikaa Dhugaa Jiru Hubate: Saaraa Saandars

Duula filannoo prezidaantii kan bara 2016 ilaalchisee Traamp irratti qorannaa yeroo dheeraaf gaggeeffama ture walaba ta’u isaanii agarsiisa jechuun Waayit Haawus beeksisee jira. Dulli filmaataa yeroo sana gaggeeffamee fi Raashiyaa giddu hidhata jira isa jedhamaa ture sana irraa Traamp guutummaatti walaba taasisee qorannaan gaggeeffame. Itti gaafatamtuu preesii kan bulchiinsa Traamp Saraa Sandars Televiziyoona NBC fi CNN jedhaman irratti har’a dhiyaatanii duula filmaataa prezidaant Traamp akka injifatan gargaarae jedhamee fi Raashiyaa gidduu hidhati akka hin jirre uummanni Amerikaa baree jira jedhu. Kanas qorannaa baatilee dheeraaf Robart Mullar gaggeessan bakka murtiin haqaa itti cabee akka hin jirre agarsiise jedhan. Abba alangaa mummichi Wiliyaam Baarr qorannaa Mullar gaggeessan walitti qabuun gabaasa fuula 4 eega baasanii guyyaa tokko Sandars injifannoo Traamp kan labsan.


Masjida Niwu Zilaandi lama keessatti nama 49 fixanii kurnya hedduu mammadeessan US biyya sun ‘waan cufaan’ gargaaruuf kurfoo jirti

No media source currently available Masjida Niwu Zilaandi keessatti nama 49 fixanii kurnya hedduu madeessan Amerikaan biyya sun ‘waan cufaan’ gargaaruuf kurfoo jirti Magaalaa Christ Church keesstti hardha dhiiga nama hedduutti lola’e. Faranjicha tokkotti ittuma oli seenee nama salaaa Jimaataaf Masjidu jirutti qawween fixee isaa fi waahela isaallee ya qaban.\n\nNamii nama fixe kun mataa qawwee isaa irra kaameraan dhaabee waan tolchuutti jiru Facebook irratti yoosuma LIVE dabarse. Mohaammad Jamaal warra nama fixe kanaan fuula keessa wal dhufew waa gaafate. “Nahuma bira dabre… maan tahuutti jirta? jedhee gaafadhe nama millatee xuphillee hin jennee na bira dabre.Achii nama fixuu jalqabe.Baqadhee bahee nama hedduutti dhuamtee hedduutti madaahe.” Nami dhibiin nama kana arge ammoo isaa qawwee guddoo rasaasaa guutateen dhufee abbuma fuula keessa dhufe hadhee achii namii wal caaccabsaa wal irra baqate jedhe.Namii akkana biyya fixe kun nama ganna 28 nama biyya Awustiraaliyaa jedhan. Akka muummeen ministeraa Auwsuitraaliyaa Scott Morrison jedhtti namii kun nama biyya isaati.Nama biyya nagaa dhowwu,nama nagaa hin qamne,yaada ufii malee ka dhibii hin caqamne jedhe.\n\nMuummeen ministera New Zealand Jacinda Ardern guyyaan badaa akkanaa hedduu keessaa kun guyyaa tokko jette. “Namii akkana miihdame keessaa hedduuun warra biyya ormaatii New Zelanditti baqate tahuu hin oolu.” Waraanii New Zealand tana malee bombi makiinaatti hidhan tokkollee adoo isiin hin tokkahin argee hiike biyya badii dhowwe. Pirezidaantiin Amerikaa,Doonaaldi Tiraampi “jibba hamaa…fixiisa hamaa” jedhee Twitter ufii irratti barreese.Tana maleellee “qalbiin teenna ummatuma New Zealand waliin jirti, US ummata New Zealand waliin jirti,” jedhe. Ministerii haajaa alaa Amerikaa, Mike Pompeo warra namii magaalaa Christ Church keessatti irraa dhumatee fi biyya namii keessaa wa taheef “irraa hafaa jennaanii anaa fi qalbii nama Amerikaalleen isanuma waliin jirti,” jedhe. Tana maleellee “Amerikaan ijjeechaa, jibbaa hin feetu,mootummaa fi ummataa New Zealand waliin jirraa waan fedhan cufaanuu hin gargaarra,” jedhe. Haga wannii cuftii qulqulloofutti mootummaa New Zealand majida magaalaa Christchurch cufaa ya cufsiise. Manneen barnootaa magaalaa sunii cufatman amma ya banana taatullee Christ Church ya miili lafa hanqate. \n\nNew Zealand, biyya qabbanitti namii miliyoona 4 fi kuma 500 oliitii nama biyya hedduutti keessatti wal hore.


Afgaanistaan Keessatti Nagaa Buusuuf Mariin Geggeeffamaa Jira

Mariin nageenyaa Yunaaytid Isteets fi Talibaan giddutti gaggeeffamaa jiru aangawoonni mootummaa Yunaaytid Isteets hedduun Afgaanistaan keessatti nagaa buusuuf carraa gaarii jiru jedhu. Garu aangawoonni ijoon kan Afgaanistaan akka jedhanti garu mariin kun Waashingtan fi Kaabul gidduu adda addumaa jiru bal’isa. Qeeqii guddaan kan dhiyaate gorsaa waa’ee nageenyaa kan Afgaanistaan Hamdullah Mohib biraa yoo ta’u yeroo walgahiif Robii fi kamiisa kaleessaa Waashingtoon keessa turan tooftaan Amerikaan gargaaramtu harka kennisisuu irraa fagoo hin jiru jedhan. Amerikaatti Ambaasaaddara Afgaanistaan kan turan Mohib akka jedhanti kun yaada nageenyaaf dhiyaate taanaan maaltu duula waraanaaf akka dhiyaatu naa hin galu jechuun tuuta oduuf ibsan. Iftomiina silaa arguu feene hin arginine jedhanii dhuma irratti fala barbaachuu kan qabu nu ta’u qaba jedhan.


Mootummaan Waayit Haawusi Karoora Baasii Mootummaa 2020 Ifa Godhe

Mootummaan Waayit Haawusi, karoora baasii mootummaa ka bara 2020 doolaara Triiliyoona 4 caalaa tahu har’a ifatti beeksisaa jira. Ka Prezidaant Traamp, daangaa Meksiikoo fi Yunaayitid Isteetis irratti dallaa ijaaruuf gaafatan – baajetni Doolaara Biliyoona 8 fi qabxii saddeetis kana keessatti hammatamee jira. Kan yeroo dheeraaf wal-mormsiisaa ture – gaaffiin baajeta ijaarsa dallaa daangaa kun, baatiilee fuul-dura jiran hedduu keessatti mormii haaraa kaasa – jedhamee eegama. Dimookiraatonni ammallee akka baajeta dana danquuf jiran dhaadatanii jiran.


Prezidaantiin Faransaay Daawwannaa Biyyoota  Sadiif Gara Afrikaa Qajeelan

Prezidaantiin Faransaay – Imaanu’eel Maakroon, daawwannaa biyyoota sadiif har’a gara Afrikaatti qajeelanii jiru. Waa’ee waraana Faransaay Afrikaa keessatti bal’ifachuu, akkasumas hariiroo daldalaa, aadaa fi eegumsa qilleensa naannoo tolfachuutti fuuleffate – daawwannaan hoogganaa Faransaay kun. Biyya duraan Kolonii turte – Jabutii dhaa ala, biyyoota ollaa sanaa humna qabeeyyii – Itiyoophiyaa fi Keeniyaa daawwachuuf jiran. Eega Keeniyaan bara 1963 kolonii irraa bilisoomtee as, prezidaantiin Faransaay biyyattii daawwachuun kun ka duraa tahuuf jira.


Traamp Filannoo Itti Aanuuf Duula Na Filadhaa Geggeessuu Qaban

Filannoon prezidaantummaa US geggeessamuuf baatilee 20tu hafa. Mr. Traamp garuu ammumaa duula na filadhaa jedhu waan eegalan fakkaatu. Sooshaalizimii balaaleffataa mormitoota isaanii kan paartii dimokraatotaa kan hordofan mala siyaasaa hi’ina qabu jechuun dhiyeessaa jiru. Prezidaant Doonaald Traamp torban darbe gumii namoota siyaasaa safuutti cichanii kan waggaa irratti haasaa dhageessisaniin, mirga namgoota dhuunfaa sirna guutummaan mootummaan to’atuun bakka buusuu barbaadu jechuun dimokraatota himatan. Sooshaalizimiin kan hundaa’e, waa’ee eegumsa qilleensa naannoo, waa’ee haqaa ykn safuuf eegumsa gochuu utuu hin taane waan tokkicha qofa, innis aangoon paartii biyya bulchuuf haa ta’u kan jedhu qofaa dha jechuu dhaan Traamp gumii sana irratti dubbataniiru. Ergaa dhumti wal fakkaatu itti aanaa isaanii Maayk Peence illee calaqqisaniiru.


Falii namicha London tokko irraa HIV/AIDS balleessaniin waan addunyaanuu abdattu tahuutti jira

Miliyoona hedduu fixee miliyoona hedduutti ufi irratti hi beennee miliyoona 37 caalaa akka Tokkummaan Mootummootaa jedhutti HIV/AIDS qaba. Doktorootii addunyaa karaa dhukkuba biyya balleesse kanaan falan ittuma jiran. Dhiyoo tanallee nama HIV/AIDS qabu tokko seelii nafa namaatiin akimanii dhiba sun keessaa dhaban Tana waliin ogeeyyotii fayyaa tun marroo lama dhukkuba kana keessaa dhaban.Seelii nafa namaa keessaa…jechuun nafuma namaa keessa wa fuudhanii akimaniin. Akka gabaasii barullee Nature irratti Bitootessa 3,2019 bahe abbaa barreeffamaa kanaa Ravindra Gupta University College London irraa jedhetti nama sun haga ji’a 18 asis]tti dhiba sun ya keessaa dhaban. Namii kun ganna 15 duratti HIV irratti arganii ganna 7 duratti qorsa HIV fudhacuu jalqabe.Ganna lamaan duratti ammoo seelii nafa namaa keessaa fuudhanii akimaniin achumaan qorsa HIV dhiise. Haga hardhaatti dhiba sun irratti hin garre.Ogeeyyitii fayyaa addunyaa waan akka kana aka dhiba kanaan wallaanan walti babarbaaduutti jiran. Waan argan kanaafillee kora yaaman.


Kora bulchaa Kooriyaa Kaabaa waliin taa'uuf Vetnaam dhaqe irratti pirz. Tiraampi Kiim Uuniin walii hin gallee yadeebi'e

Kooriyaa Kaabaatii fi Amerikaan nukileera waraanaa irratti wal mari’achuuf walti yaahuutti jiran.Bulchootii tun tana waliin marroo lama wal mari’atan. Pirezidaanti Tiraampi nama mari’atee dubbii fixu ufiin jedhu taatullee mariin Vetnaam Hannoohi irratti Tiraampii fi bulchaan Kooriyaa Kaabaa,Kiim Uun womaa irratti wali hin galle. "Ani silaa hardhaayyuu waan irratti walii gallle sun mallatteessee fudhachuu hinuma dandaha.Yoo akkas tolchine ammoo waan akkanaa sun waan faaydaa hin qamne irratti walii galan.Iyyoo iyyoo marii qophaahuu maltan jettan.” Adoo kora kanaa warraa hin bahaniiyyuu irratti walii galle jennee mallatteessuuf hin jarajarru jechaa bahe akkuma innii baanu hardha hin taane.\n\nPirezidaantiin Koriyaa Kaabaa akka waan mootummaa isaatiin adaban cufaa marroo tokkotti irra dhiisaniifii fedha.US ammoo hin ciicatti.Bulchiinsii Tiraampi eeguma mallatteessuuf qophaahe “walii hi galle jedhee barreesse.” Bulchooti tun lamaan waan waliin jedhanilee wal bira ejaajjanii gaazexessitotatti hin himne marii tana itti dachaanallee hin jenne. Taatullee ogeeyyoti siyaasaa hagii tokko baga waliin galaliniiyyuu jedhan. Oliivaa Henoos dhaaba Heritage Foundation keessa hojjatti "Kooriyaan Kaabaa waan namii tolchuu hin dandeenne gaafatte.Nukileera waraana isii haga diqqaa tokko qofa balleessite akka waan isiin adaban cufaa irraa dhiisan feeti.” Bulchootii qaraa akka Kooriyaa Kaabaa nukileera waraana isii diqqeeffattee waan adabaniin irraa dhiisan feeti.Marii tun lammeessoo korii kun hin taane wannii miila itti dhukkubsaniifilleen hin guutamne taatullee kora sadeessoo hin qabanne garg gar galan. Taatullee Tiraamopi afaan hamoo fi miira hamaan gargar hin baane jedhaa “Akka herrega kiyyaatti waan akka malee dansaati.Garaa hariyaatiin gargar baane. Tun waan ati kora dhiiftee keessaa deemtee mitii.Harka wal fuunee akkuma garaa hariyatiin gargar baane. US marii pirezidaantii Kooriyaa waliin teetteen akka nukileera waraana Kooriyaa diqqeessanii balleessan feete Kooriyaan Kaabaa ammoo sun hin feene.


Wal Ga'iin Prezidaant Traampii fi Hoogganaa Kooriyaa Kaabaa Walii Galtee Male Xumurame

Prezidaant Doonaald Traampii fi hoogganaa Kooriyaa Kaabaa Kim Jong Un walii galtee mallatteessuu dura hoteela guddicha Veetnaam keessatti laaqanaaf wal arguuf turan hafee jira. Haa ta’u malee qopheen sun battala har’a walakkeessa guyyaa dura hafe. Kunis wal ga’iin hoogganoota biyyoota lamaanii utuu hin milkaa’in adda cite. Traamp akka jedhanitti yeroo mara dhiistee deemuuf qophaa’uu qabda. Waa tokko mallatteessuu nan danda’an ture. Waraqaa mallatteessuuf qopheessines qabna turre jedhan. Kim uggurri guutummaan akka irraa ka’u barbaadu jechuu dhaan erga mariin sun fashalee booda Haanoyii keessatti tuuta oduuf kennan. Nuklera nuti akka dhabamsiisamu barbaannu irra hedduu dhabamsiisuuf walii galaniiru, garuu sanaaf jennee uggura mara hin kaafnu jedhan. Keellaa nukleraa Yongbiyoon diiguu irratti mari’annee jirra, garuu keellaa Yuraaniyemii itti gabbisan jiraachuun haala isaa wal xaxaa taasise jedhan. Akka Traamp jedhanitti ennaa afeerraa hirbaataa hoogganaan Kooriyaa Kaabaa biyyi isaanii yaalii misaayilaa itti dabalaa akka hin geggeessine waadaa seenaniiru.


Prezidaantiin Aljeeriyaa Mormiin Irratti Dhiyaatu Hammaataa Adeeme

Aljeeriyaan filanoo prezidaantummaa geggeessuuf yeroon baatii lamaa gadii hafee jiru kanatti kanneen prezidaant Abdul Aziiz Botefliikaa marsaa shanaffaaf akka hin dorgomne morman daandiitti ba’uun mormii dhageessisaa jiran. Maanguddoon waggaa 82 yeroo ammaa dhibee onneen dhukkubsataa kan jiran yoo ta’u weelcheerii irra ta’anii deemu. Kanneen prezidaanticha morman magaalaalee gurguddoo kan akka Aanbaa fi Ooraan irratti ba’anii mormii dhageessisaa jiran. Mormiin kun magaalaalee xixiqqoo kanneen biroo keessatti illee geggeessamuun gabaasamee jira. Sabaa himaan Arabaa viidiyoo poolisiin hiriirtota bitimsuuf gaazii imimmaansu biifu mul’isee jira. Balaa hamaan dhaqqabe garuu hin gabaasamne. Muummichi ministeeraa Ahimad Ouyaahiyaa haasaa paarlaamaaf Wiixata kaleessaa dhageessisaniin akka jedhanitti angawoonni hiriira sana hanga kan nagaa ta’etti hin morman. Botfilikaan erga bara 1999 qabee aangoo irra kan jiran yoo ta’u akka waajjirri isaanii jedhetti dilbata galgala wal’aansa fayyaaf gara swiizerlaanditti imalaniiru. Deggerisi pdrezidaantichaaf jiru ennaa bara 2014 isaan prezidaantummaaf erra deebi’uun dorgoman caalaa amma cimaa dha jechuu dhaan hoogganaan duula filannoo prezidaantichaa fi muummichi ministeeraa duraanii Abdul Maleek al Sallaal ibsaniiru. Haa ta’u malee haalli yeroo ammaa jiru wal xaxaa fi to’annaa ala jiraachuu xiinxaltoonni ni dubbatu. Marsaa hojii prezidaant Botfliikaa ilaalchisuun angawoota biyyattii ijoo, dhaaba tajaajila tika nagaa, waraana biyyattii poolisii fi deggertoota przidaantichaa gidduu falmiin jiraachuun gabaasameera.


Hoogganaan Kooriyaa Kaabaa fi Ameerikaa Wal Ga’ii Lammataaf Veetnaam Seenaniiru

Walga’iin marsaa lammataa Prezidaantii Yunaayitid Isteetis – Doonaald Traampii fi hoogganaa Kooriyaa Kaabaa – Kiim Jong Un gidduutti geggeessamu, Roobii boruu, biyya Veetinaam, magaalaa Hanoo’i keessatti jalqabamuuf jira. Yeroo hoogganoonni lameen walga’uuf qophaawaa jiranitti, jiraattonni magaalaa galma mootummaa Kooriyaa Kibbaa immoo walga’ii kana irraa maal akka eegan dubbataa jiran. Wal ga’ii Yunaayitid Isteetis fi Kooriyaa kaabaa lammataa Veetnaam keessatti geggeessamuuf jiru kanaaf qopheen Hanooyii keessatti itti fufee jira. Kooriyaa Kaabaa Nukleras irraa walaba gochuuf akka walii galtee baatii Waxaajjii waggaa darbe Singaapoor keessatti irra ga’ameen mariin prezidaant Doonaald Traampii fi hoogganaa Kooriyaa Kaabaa Kim Jong Un gidduutti geggeessamu Roobii borii qabee itti fufa. Prezidaant Traamp Waayit Haawus irraa torban darbr ibsa kennaniin akka jedhanitti marii geggeessamuuf jiru irraa abdii qabaachuu dubbatan. Traamp akka jedhanitti torban dhuftu kun gammachiisaa ta’uuf deema. Yoo xiqqaate xumura irratti nukilera irraa walaboomuu inni jedhu hojii irra oola jedheen abdadha. Ba’iin wal ga’ii kana irraa argamu jireenya uummata odola sanaa kan kallatiin dhiibbaan irratti qabaatu jiraattonni See’ool waa’ee wal ga’ii geggeeffamuuf jiruuwaa hedduu jedhan qabu. Jiraataa See’ool kan yeroo dheeraa fi lammii Ameerikaa hidda dhalata Kooriyaa kan ta’an Wiliyaam Choo akka jedhanitti gumii Haanooyii kana irraa maal akka argamu beekuu baadhus garuu ilaalcha gaariin qaba jedhan. Uggura tokkummaa mootummootaa fi mana mareen irra kaa’amee jiru ofi irraa kaasuuf waa dhiyeessuu qabu. Namoonni hangi tokko garuu waa tokko iyyuu hin godhan jedhanii yaadu. Bu’aa irraa argatu waan ta’eef garuu nukileraaf jedhanii bu’aa dhabuu hin qaban jedhu Choon.Waldaa walabummaaf dubbi himaa kan ta’an Kim Sang-jin kooriyaan kaabaa dubbii tuqachaa ba’uu ishee qeeqanii fooya’inni waggoota 70 keessatti Piyoongyaan keessatti argames xoqqoo dha jedhan. Kooriyaan kaabaa nuklerra irraa walaba ta’uu ishee mul’inatti beeksisuu qabdi jedhan.


Amerikaa fi Chaayinaan Walgahii Gaggessaa Jiru

Chaayinaa fi yunaaytid Isteetes Waashingtoon keessatti marii sadarkaa olaanaa kamiisa har’a itti fufanii yeroo jiran keessatti gama lemeen walii galtee irra ga’u akka danda’uu malan mallattoon agarsisuu jira jedhamee jira. Dhaabbatti oduu Roytars akka gabaasetti aangawoonni daldalaa kan gama lameenii dhimmootti rakkisoo ta’an irratti walii galtee irra ga’uuf yaalaa jiru. Jalqaba torban kanaa prezidaant Traamp akka jedhanti walii galtee daldalaa irra ga’uuf guyyaan muramee tokko hin jiru.Gama kaaniin gorsa gameessi paartii komunistii chaayinaa walgahii Hong Kong qopheessite irratti biyyonni lameen jalqaba baatii dhufuu jechuun Bitooteessatti walii galtee tokko irra ni ga’u jedhanii turan.


Prezidaat Traamp Waraana Venezuweelaa Akeekkachiisan

Prezidaant Traamp waraanni Venezuweelaa akka prezidaant Nikolaas Maduroo aangoo irra turaniif deggersa gochaa jiru dhaabu akeekkachiisan. Kanamalees gargaarsii dhala namaa akka biyyattii seenuuf ehamaa, jechuun gaafatan - Traamp. Xayyaaronni Ameerikaa, nyaataa fi dawaa fe’atanii, daangaa Kolombiyaan Venezuweelaa waliin qabdu irratti buusaa jiru. Gargaarsi kun akkamitti akka lammiwwan Venezuweelaaf raambsame waan beekame hin jiru. Gochaa kana akka jalqabbii weerara Yunaayitid Isteetisiin geggeessamuutti kan balaaleffatan Prezidaant Nikoolaas Maaduuroo, akka humna waraanaatiin tarkaanfii kana ugguran dhaadatanii jiran. Prezidaant Traamp immoo kanaaf ennaa ennaa deebisan, namni kun argaarsi uummata isaaf kennamuu irra uummatni isaa beela’u filata,” jedhan. Kutaa Maayaamiitti kan walitti qabame uummata Vezueelaa fi Kuubaa hedduu duratti kan kana dubbatan prezidaantiin Yunaayitid Isteetis Doonaald Traamp, waraanni Vezuweelaa, prezidaant Maaduuroof tumsuu akka dhaaban akeekkaachiisanii jiran. No media source currently available


Waldorgommii Kubbaa Harkaa Kilaboota Ijoollee Dubraa Amerikaa Ganna 18 Gadii Waashngton DCti Itti Jiran

Wal dorgommiin tun Capitol Hill Volleyball Classic jedhanii ijoollee dubraa ganna 8-18 irratti wal dorgoma.Ijoolleen tun kilaboota Amerikaa 900-1,000 tahan keessaa walti filan. Gurrandhalaa 16-18,2019 DC istaadiyoomii Verizon keessatti wal dorgomn. Ijoollee 2,000 tahanitti irratti wal dorgoma. Kubbaan Harkaa Amerikaa keesatti gudodo beekamuullee baattu amma guddachaa dhufuutti jirti. Caroline Leng mana barumsa godina Maryland keessa filamtee taphattuu baranaa beekamuu jedhani filan. “Tapha jabaa, ijoollee jajjabduu fi nama tapha seeraan taphachiisu jabaatti walti filame,” jetti. National Basketball Association (NBA) waldaan dorgommii kubbaa saaphannaa Amrerikaa ispoortii tana ganna dhufu Afrikaa biyya 12 keessaa kilabii qbaachuu filate. Amerikaa dorgommii tanaan addunyaa keessattu beekan.National Basket Ball Association Afrikaatti liiqii qabaachuuf biyya filate. Akka kanaan Afrikaa keessaa biyya 12 qopheeffachuuf itti jira.Hujii tana bara 2020 jalqabaa Africa basketball league jedhee maqaa baafate.Biyya NBAn filatte keessaa Angola, Masrii, Kenya, Morocco, Naayjeeriyaa, Riwaandaa,Senegaal,Afrikaa Kibbaa,Tuniiziyaa. NBA kilaboota kubbaa kachoo Afrikaa walti qabatee waliin hojjachuuf deema. Ispoortii Basket Ball tapha Amerikaa addunyaatti beekaniin jabduu.Ijoollee Amerikaa snyii Afirkaa qabanitti dorogmmii tanaan guddoo beekama. Akka kanaan hidda dhooftee Afirkaa keessaa ijoollee fialchuutti jirti. Pirezidaantiin Amerikaa Barakaak Obaamaa tapha kana guddoo jaalate. Akkuma oduun NBA Afirkaa keessaa ijoollee filachuutti jirtu dhagaheen bagma NBA Afirkaatti ispoortii tana jalqabde jedhee Twitter ufi irratti barreesse.Ijoolleen Amerikaa sanyii Afrikaa ispoortii Amerikaa hedduu keessa jiran Daytona 500 maqaa dorgommii makiinaa waldaa ispoortii NASCAR jedhaniiti. Waldrogommiin akkanaa NASCAR waliin sadiitti jira., Xfinity Series, fi Gander Outdoors Truck Series . Wadlrogommii NASCAR tana kalee Kalfirooniyaa Daytona Florida Beach irratti wal dorgoman. Dorgommii makiinaan walqolchan 61essoo tana warra makiinaa ispoortii gussuun beekamutti irratti wal dorgoma. Walumattuu marroo 200 istaadiyoomii irra maranii wal dorgoman. Saatii 3:26:27 wal dorgoamn.Abbaan dorgommii tana moo’e doolara miliyoona 1 argata. Akka kanaan 1.D. Hmalin 2. K. Busch 3.E.Jones sadeessoo, 4.J. Logaanoo abreessoo, 5.M.Mcdowel shaneessoo bahe. Jarii kun hagii tokko tanaan lammeeffate kaan hardhuma moo’e. Dorgommiin tun makiinaa cinaachaan wal qabee karaa walti cufaa dorgomaa akka malee balaa qaba.Warri 1-5 bahee walillee hin taraarree nagumaan bahe.Taatullee barana makiinaa 21 wal dhahe.


Biyyi keenya kadhattuu miti: Nikolaas Maduroo

Looltoonni Venezu’eelaa daangaa ijoo kan ittiin gargaarsi dhala namaa Amerikaa fi biyyoota alaa irraa ittiin seenu cufanii jiru.Kuufamnii gargaarsaa guddaa fi Doniin bifa cuqulisaa qabu lama gara walakeessa Riqichaa venezu’eelaa fi Kolombiyaa wal agarsiisu irra turan. Garu ce’uuf yaalii yeroo godhanti waardiyyoota naannoo sana to’atan turaniin deebifaman.Yunaaytid Isteetes gargaarsa doolaara Miliyoona 20 baasu Venezu’elaaf kennuuf waadaa seentee jirti.Kunis kan akkaan rakkoo ta’e nyaataa fi Dawaa kan dabalatu ta’uun beekamee jira. Garu prezidaantiin venezu’eelaa Nikolaas Maduroo gargaarsa kana fudhatama dhabsiisan.Kanaafis sababaan kennan “Venezu’eelaan kadhattuu miti” kana malees waraana Amerikaaf karaa banuu ta’a jedhan. Lammiwwan Venezu’eelaa miliyoona hedduun jireenyi qaala’uu irraa kan ka’e gara biyya ollaa taate Kolombiyaatti akka dheessan godhe.


Dubbiin pirezidaanti Tiraampi Haasaa Biyyoleessaa Irratti Jedhe "yaada qalbii namaa walti qabu, abdii fi tokkummaa qabdi"

No media source currently available Pirezidaanti Tiraampi dubbii kalee galgala #STOU State Of The Union irratti Kongireesii Amerikaatiif dubbateen karoora mootummaan isaa biyyaan bulchuuf qabu,waan egerii mootummaan isaa dubbatuu irratti dubbate. Yoo galgala Mana Marii Amerikaa,afi yaa’iin paartii Demokiaati,Naansii Peloosii itti gaafatamtuu taate keessatti dubbateen akka porofeeserii Koolejii Koolin,Mohaammed Xaahiroo jedhetti dubbii paartiin lamaauu faaydaa keessaa argattu dubbate. Porofeeser Mohaammad nama bara 2014 keessa Senetii Amerikaa tahuuf dorgomee eegee moohame. Akka innii jedhetti Tiraampi akka duraa kaan afaan hin hammaannee karoora paartii lamaanuu waliin qaban,irratti yaada wayyaa qabu ka Afrikaalleen faaydaa keessaa argattu jedhe. Mataan dubbii pirezsidaanti Tiraampi“jabeenna filachuu” jedha.Akka kanaan karoora innii baqataa Amerikaatti yaa’uun tohatu,karaa daarii Amerikaatiin eegan,yoo Chaayinaa fi biyyoota ollaatiin waliin daldaluuf walii galan faaydaa hojjataa mootummaa Amerikaa argachuu malee fi waan hedduu irratti dubata. Kana maleellee waraana Amerikaan biyya alaa dhaxxee loltu kana keessaa karaa Ameikaa baasaniinillee kongireessiitit hime. Taatullee pirezidaanti Tiraampi paartii Demokiraatiin waan hedduu irratti wal dhabe."Siyaasan haaloo walti bahuu hin malle, siyaasaaf jenneen wa wal irratti diduu hin malle jedhe,”jedhe. Mootummaan isaa ammoo "addunyaa keessaa wannii Amerikaa dura ejjuu dandahaa hin jirtu.” Tatullee paartii Demokiraati yaada pirezidaantii Tiraampi doolara biliyoona 5 fi miliyoona 700tiin baqataa Amerikaa dhowwuuf jedhee dallaa jaaru irraa hin fudhatan. "Warri Mana kana(Mana Marii Amerikaa) keessa jiru,durii eeyee dallaa hin jaarraa jedhee fudhate taatullee takkuma dallaa dhugaa hin jaarre.Ani ammoo akkuma jedhe jaara.” Wal dhaba kanaan biirolee mootummaa guyyaa 35 cufanii banan yoo ammallee walii galuu baatan guyyaa 12 duubatti ammallee mootummaan Amerikaa cufamuu dandaha. Akka paartiin Demokiraaitti jettetti pirezidaanti Tiraampi waan hedduu yakke. Stacy Adams abukaatoo,godina Ataalntaa Joorjiyaa bulchuuf dorgomte dhabde. Tiraampi wal qixxummaa dhugaati fi mala jireennaa jabeessee biyyaa hojjchuu malee,” dhugaa itti himuu akka feetu dubbatte. “Dhugaa itti himuu feena,hujii isaallee ulfeessuuf feena.Amerikaan ta namii gosa gosaa cufaa keesa jiru, akkuma suniin ulfinna argahcuu malte jennna jette. Guddinnii keenna hujii Amerikaatii fi waan qajeeltuu Amerikaaf hojjachuu keessa jira.” Akka jecha Steesiitti biirolee mootummaa guyyaa 35 dhiyoo cufamte balleessaan ta Pirezidaati Tiraampiitii hojjataa mootummaa kuma 800 ammoo isaaf jedhee mindaa argachuu dadhabe jette. “Jireenna hojjataa keennaa tapha siyaasaa tolfachuu ulfinna dhabuu.Cufaatiin tun guddinna dhabuudha.Kana isatti Amerikaattiin dhufe.” Kongireesiin Amerikaa nama 535 qaba.Kana keesaa 100 Senetii 435 ammoo Mana Marii Amerikaati.Barana kana waan durii hin jirre haawwanii fi nama biyya ormaa hedduu filan.Haawwan 100 caalaatti kongireesii Amerikaatti filame. Wayaa adii naqatanii haasawa pirezidaanti Tiraampi caqasuu dhufan.Wayaa adiin tun “milikeeta mirga dubartiitii falmachuuf irratti walii galan. Yoo pirezidaanti Tiraampi waan jarii fedhu dubbatu fkn ‘silaa duruu haga guddaan filamuu qabdaniiyyuu’jedhetti USA---USA---echaa sirban. Yoo ammoo waan hin feene jedhan namuu fumaa tataa’a. Haasawa pirezidaanii,State Of The Union gannatti marroo tokko dubbatan.


Prezidaant Traamp Hoogganaa Kooriyaa Kaabaa Waliin Wal Arguuf Jiru

Prezidaant Doonaald Traamp haasaa waggaa kan guutuu biyyaa Kibxata kaleessaa irratti isaanii fi hoogganaan Kooriyaa Kaabaa Kim Jong Un marii lammataaf xumura baatii kanaa kan wal argan ta’uu dubbatan. Prezidaantichi hoogganaa kooriyaa Kaabaa dhaqqabuu isaaniiti boonanii, Guraandhala 27 fi 28 Veetnaam keessatti kan wal argan ta’uu illee ibsaniiru. Utuu ani prezidaantii Yunaayitid Isteetis ta’ee ani hin filamne ta’ee yeroo ammaa silaa akka yaada kootti kooriyaa kaabaa waliin waraana guddaatti seennee uummati miliyoonaan laka’amu dhuma ture jedhan. Hojii hedduutu hin hojjetamin jira, garuu hariiroo ani Kim Jong Un waliin qabu gaarii dha jedhan.


Dimokraasiin Ameerikaa Laaffataa Adeeme: Freedom House

Dimokraasiin Yunaayitid Iseetis keessaa erga waggoota dhiyoo as akkaan dadhabaa adeemuu, kanaafis prezidaantiin biyyattii Doonaald Traamp ol aantummaa seeraa irratti dhiibbaa kaa’uu isaan itti fufuunsaan geggeessaa jiran, gaazixeessummaa dhugaa irratti hundaa’e balaaleffachuu isaanii fi qajeelfamootaa fi ulaagaalee dimokraasii irra daddarbuu isaaniitu komatama jechuu dhaan Freedom House beeksisee jira. Yunaayitid Isteetis keessa kan maadheffate gareen kan mootummaa hin ta’in kun dimokraasii ilaalchisee gabaasa isaa waggaan akeekkachiisa kenneen biyyoota dimokraasiin isaanii yeroo keessa abbootii irreen dhuunfatame waliin wal fakkaata jedhee jira. Gareen kun sadarkaan walabummaa Ameerikaa akka agarsiistutti biyyattiin amma iyyuu ulaagaa sadarkaa addunyaatti wayyawaa dha jedha. Garuu dimokraasiin ishee akkaan dahabaa adeeme. Haalli Yunaayitid Isteetis yeroo ammaa dimokraasii Ameerikaa sadarkaa GrIkii, Krooshiyaa fi Mongolia-faa irra kaa’e. Kaannen dimokraasii gaarii qaban kan akka Germany, Ferensaay fi Briteen faatiin gad jechuu dha. No media source currently available


Amerikaatti dhaamochii hamaan lafa dhufee namii miliyoona hedduu dhaamochaan korophatee foxoorrachaa yaa’a

Amerikaa haga Kanaadaa waluma fakkaatti nama miliyoona hedduu dhaamochii qaaxileesse.Miliyoona hedduutti dhaamochaan korophatee foxoorrachaa yaa’a. Dhaamocha akkanaa takkuma Amerikaa keessatti arganii hin beekan.Alaaskaa fi Hawaa’ii malee godina Amerikaa cufaa dhaamochuma hamaa akkanaa itti himanii nama miliyoona hedduu nafa xaxatee yaa’a. Amerikaa harka 85 qilleensii negatiivii gadi jira.Wiskaanson,aanaa Grand Chute bisaan oowwuun yoo lafatti naqan adoo lafa hin geennee cabbii tahan. Taatullee akka raagii qilleensa Amerikaa jedhetti dhaamochii ammoo dhiyoottu oowwee lafati nagaa taati.


Venizueelaa Keessa Rakkootu Jira

Biyyonni hedduun hogganaa ce’umsaa kan Venezu’eelaaf deggersa qaban dabalaa yeroo jiru kanatti Paartiin mormituu biyyatti prezidaantii falmisisoo ta’an Nikolaas Maduro qophaatti hambisuuf dhibaa jira. Prezidaantii gumii biyyooleessaa Venezu’eelaa kan ta’an Guaidoon hiriira guddaa ba’ame irratti anatu prezidaantii yeroo ce’umsaa ti jechuun labsan. Rakkoon biyyatti keessaa Robii kaleessaa kan hammaate yoo ta’u kunis prezidaant Maduroon hidhata Diploomaasii Yunaaytid Isteets waliin qaban kutuu isaanii eega labsanii booda. Kunis Traamp Guaidoon prezidaantii ce’umsaa kan Venezu’eelaati jechuun ifatti beekkannoo eega kennaniifi booda. Maduroon diplomaatoota Embaasii Amerikaa keessa hojjatan martii sa’atii 72 keessatti Venezu’eelaa keessaa akka ba’aniif ajaja kennee jira.


Prezidaant Traamp Ededi Daangaa Tolfamu Malee Nageenyi Keenya Hin Amansiisu Jedhu

Manni maree bakka bu’oota uumataa Yunaayitid Isteetis kanneen haga tokko cufaatti jiran waajjiraalee mootummaa bansisuu fi paartileen Repaablikaanotaa fi dimokraatota addatti yaada dhiyeessan irratti guyyaa borii sagalee kenna jedhamee eegama. Gareen lamaan dhimmi nageenya daangaa ilaalchisee falmiin isaanii kan itti fufe yoo ta’u waajjiraaleen mootummaa hanga Guraandhala 8 bara 2019tti akka banaa ta’an kan gaafatu wixinee seeraa kan dimokraatonni sagalee irra jireessa keessatti qaban manni maree bakka bu’ootaa raggaasisee jira. Wixineen sun daangaa Yunaayitid fi Meeksikoo irratti prezidaant Traamp ededa ijaaruu barbaadan ofitti hin haammatu. Ededi yoo ijaarame malee biyyi keenya yoomuu taanaan daangaa ykn nageenya biyyoolessaa hin qabaattu jechuu dhaan prezidaantichi kaleessa ergaa twitter maxxansaniin beeksisaniiru. Ededa cimaa ykn dallaa sibilaa yoo dhaabne, lakkoobsa yakkamtootaa fi kutaalee US mara keessaa deddeebii dawaa sammuu adoochui akkaan gad bu’uu danda’a jedhan. Akkuma Kanaan ijoolleen koolu galtootaa kuma 700 ta’an gara biyya isaaniitti akka hin deebisamne prezidaanticha duraanii Baaraak Obaamaa dhaan imaammanni jalqabame hatattamaan akka addaan citu bulchiinsi Traamp gaaffii dhiyeesse manni murtii Muummichi Yunaayitid Isteetis fudhatama dhabsiisee jira.


Maanii Paakiyuu ammallee nama naminuu cinaacha lafaan gahuu dadhabe, Flooyid Mayweather yaammate

Jarii kun lamaan gama bitaatiin Floyd Mayweather(US) fi Manny pacquiao (Philippines) warra dorgommii boksiitiin addunyaan beettu. Warri kun tanumaan horii milyoona hedduu harate. Maani Paakiyuu,ka amma Floyd Mayweather dorgommii yaammachuutti kun nama biyya Ispaanish.Mayweather armaan durattuu marroo marroo tokko wal dorgomanii marroo 12essoo irratti akkuma duruu moo'u Floyd moo'e. Dorgommii jarii kun bara 2015 wal dorgomeen dorgommii jabana kanaa, fight of the century jedhaniin.Daqiiqaa diqqaatti Floyd doolara miliyoona hedduu harate. Maanii Paakiyuu guyyaa dheengaddaa namicha Amerikaatti boksiin gurrii bahe, Eediriyaan Biroowner dhahee qaarsiee amma ammoo isatti Floyd Mayweather yaammachuutti jira Namii Paakiyuun yaammachuutti jjru,Mayweather haga ammaatti marroo 70 dorgomee 61 moo’e tana keessaa warra wak dorgomeen marroo 39 dhahee gaggabse, ufii ammoo marroo 7 moo'amee 2 amoo walqixxee bahe, lanqaansoo jige. Maaniyuun kun dorgommii guyyaa dheengaddaa hoteelii MGM Grand,Amerikaa Las Vegas keessatti namicha Amerikaa,Adriyiaan marroo 112 dhahee qaarise. Maanii Paakiyuu nama ganna 40ti namii innii wal dorgome,Adriyaan ammoo nama ganna 32. Amma nama takkuma naminuu dorgommii tana irratti Paakiyuun amma namicha Amerikaa ka addunyaa keesattu takkuma dorgommin boksiitin namii cinaacha lafaan hin gahin Floyd Mayweatheri waliin wal dorgomuu fedha. "Diidatti naa bahi siin jedhaa jedhaa itti naa himaa yoo inni eeyee jedhe," jedhee dhaamae, Paakiyuun. Filooyidii yoo Paakiyuun Adiryeen moo'e sunillee warra dorgommii dawwachuutti jiru sun keessa jira.Yoo dorgommiif yaammatanillee eeyeti fi iyyoollee hin jenne. Floyd Mayweather kun marroo 50 dorgomee 50nu isatti moo’e tana keessaa marroo 27 warra wal dorgomeen dhahee gaggabse ufii ammoo takkuma namii cinaacha lafaan hin geenne. Nama isa cinaacha lafaan gahu dhabee jennaan dorgommi dhiisee yuubomee horii miliyoona hedduu bara dorgommiii suniin tuulatetti deebi’e.Horiin innii hin qabaa jedhan $miliyoona 700.